text:
Bya JOSEPHAT SSEGUYA NE MARTIN NDIJJO
“KASUBI, Kawaala, Namungoona-Nansana wano eyayise omu nga musajja ne 2,000/- zo mu ngalo…” Olwo ng’omanya nti, ku bodaboda eyo kuliko mukazi.
Omusajja okutuula n’omukazi ayongeramu waakiri ‘king’aali’ ze 500/- mbu omusajja oyo atambula afuna ku kabugumu akamuwonya ku mpewo ya bodaboda na ddala nga bayita mu lubigi awo w’otandikira oluguudo lwa Northern Bypass.
Ekisesa, baseera musajja naye n’omukazi bwe batuuka mu kitoogo kino n’awalala awatali kitoogo, abakyala bano beekwata ku basajja nga beefudde nti bo batya okugwa, naye nga kirabika nabo banoonya ku kabugumu kyokka gye bikkira nga basaba kubasasulira.
Wano n’ennamba za ssimu we ziwaanyisiganyizibwa n’enkya ne balinnya bodaboda y’emu.
Eno y’enkola ya boda empya mu Kampala abangi gye baali bakazizzaako erya ‘boda takisi’ kati nga bakyusizzaamu bagiyita ‘Kabugumu’.
Enkola eno eyasookera mu bitundu by’e Bwaise, Kaleerwe, Kasubi, Kawaala, Namungoona ne Nansana awali abantu abangi abatasobola kutwalibwa takisi zokka n’olwa jaamu omungi abamu ne baagala okulinnya boda okutuuka amangu.
Kati esaasaanidde n’ebitundu ebirala mu Kampala omuli Nateete, Nalukolongo, Kyengera, Bweyogerere, Luzira, Wandegeya, Nsambya, Makindye, Zzana, Najjanankumbi, Katwe-Kibuye, Mengo n’awalala.
Bano baasangiddwa ku luguudo lwa Jinja Road ku Yard nga bodaboda batuddeko
babiri babiri omusajja n’omukazi.
Wadde nga boda zino ezisinga zirina siteegi zaazo ezenkalakkalira, enkola eno etera kubeerawo kawungeezi ng’abantu bannyuka ne ku makya nga bayingirawo okukola.
Olukoona ssaawa 11:00 ez’akawungeezi ng’eby’okutuula ku siteegi babivaako nga balumba siteegi za takisi n’ebifo awalala awakung’aanira abantu abangi nga batandika kuvuga boda ‘kabugumu’ nga bwe basaabaza abo abali mu kudda eka ate ku makya bakola gwa kuvuga abo abayingira ekibuga okukola era bwe ziwera ssaawa 4:00 ez’oku makya nga buli omu anoonya siteegi ye.
Boda zisinga kusimba ku Namirembe Road okuliraana ppaaka empya, ku ssaawa ya Kkwiini ku lidda e Kibuye ne ku ky’e Luzira, ku kibangirizi kya ssemakeeta ku Kampala Road ezo nga zidda Bweyogerere, ku Ben Kiwanuka Street ez’oku Mini Price ziba zidda Wandegeya- Bwaise n’awalala.
Wano kaba kayisanyo nga bayita nga bw’owulira bayita takisi mu ppaaka. Kyokka waliwo obudde eby’omusajja n’omukazi lwe bitakola olwo ng’abantu bangi nnyo ekisusse nga teri afa ku ssente mmeka ze bamusabye n’ani gw’atudde naye.
Kino kisinga kubaawo okuva ku Mmande okutuuka ku Lwokutaano ku makya n’akawungeezi.
ENTUULA
Omusajja anyumirwa nnyo nga y’atudde emabega n’omukazi n’atuula wakati waabwe n’omuvuzi wa boda olwo omusajja n’atandika okumwekulukuunyaako nga bwe yeekwasa nti boda egudde mu kannya!
Gye bikkira nga n’omukazi ategedde ddiiru nga bakkaanya okukkakkana nga n’ennamba baziwanyisizza. Abakazi abasinga baagala okutuula ekisajja olw’okuba baba batya okugwa olwo omusajja n’akuba jjejjerebu.
Waliwo n’abavubuka abamu nga ye bw’alaba eriko musajja munne tatawaana kuyimiriza ne bw’ayimirira amuddamu kimu sigenda ng’alinda kimu eriko omukazi kubanga eno emukolera.
Abakazi abamu bwe batuula emabega nabo bafuukirayo bbereeje nga n’effujjo kwe batadde naddala bwe beefuula abagwa oba akuuma akasemba emabega ku mutto bwe kaba kabanyiga olwo ne beekwata ku ddereeva ne bamunywererako naye nga musaabaze munne omusajja ali wakati kumpi amwebakiddeko ddala.
Wano omusajja ali wakati mu kumusoomooza muno mw’amanyira ekigenda mu maaso nti gy’oli amutemyako alinda wa mbazzi!
Bye nnalabye ku boda sibitenda!
Bya JOSEPHAT SSEGUYA
BWE nawulidde emboozi y’abasajja n’abakazi okukolera omukwano ku bodaboda ne nsalawo nneerabireko.
Kye nva ndeka entambula gye nkozesa bulijjo ne nninnya boda okuzuula ekituufu.
Nnabadde Nateete ku Ssande ekiro ne ng’enda ku siteegi ya bodaboda ne nsanga nga ddereeva ayita, ‘Kampala abaayise ababiri, Kampala abagenderawo….”
Namubuuzizza oba balina kuba bakazi bokka, basajja bokka oba kasavu kanyama...?
Yanzizeemu nti, ‘Ggwe oyagala kukutwala otya…” ko nze, ‘Mmwe mubatikka mutya..? Ko ye nti, “Bonna tubatikka naye mulimu abaagala okubatikka nga musajja na mukazi… bw’obeera omu engeri nange gye ng’enda e Kampala ogenda kumpa 3,000/- bwe muba ababiri, buli omu wa 1,500/-.
Bwe nnawulidde ebyo ne mmusaba antikke na mukazi kyokka yabadde ng’eyeebuuza ebibuuzo naye n’abireka kyokka yambuuzizza oba ndi munnamawulire ko nze nti, ‘ky’olowooza.’
Yagenze mu maaso n’ayita, “Kampala, Kampala eyayise omu nga mukazi wano…” Naye nnatiddemu nze omusajja omufumbo okutuula ku ppiki nga bwe tulinda omukazi ajje ne nneebuuza nti, olwo singa nnazaala ansanga anaalowooza ndi ku ki!
Nnagumye okutuusa omukazi lwe yalabise ne tweggyawo. Yabadde yaakasimbula n’atomera obugulumu obuli awo ku lw’e Wakaliga ku kikkirira ku lw’e Nalukolongo.
Nnabadde ntudde wakati ng’omukyala asembye mabega, ky’ava aseetuka omulundi gumu n’aba ng’angwira n’akwata owa boda mu kiwato.
Owa boda yamubuuzizza nti, ‘Obadde ogudde’ ko ye nti, ‘si ggwe onkubye mu kinnya!’ Ebyo ne bikoma awo.
Bwe twatuuse ku katale k’abaazirwanako mu Wakaliga pikipiki n’eddamu okukuba akagulumu akanene omukyala n’addamu okwekulukuunya wano owa boda we yamubuulizza nti, ‘Owange era tonnatereera..?’ Ko ye nti, ‘Amakubo gammwe mabi ate naawe ovuga endiima..’
OBA ONO ALI BIKI? Owa bukedde nga bamunywezezza ku boda.
Ow’ekifaananyi gwe nnabadde ntegese bwe yakikubye, owa boda n’omukyala beekanze naye nze okubabuzaabuza nnabasalidde amagezi omukazi akyuke adde mu makkati gange ne ddereeva era bino tebyazzeemu ne tutuuka e Kampala.
Kye nabadde nnoonya nakizudde era wano owa bodaboda gwe nategeddeko erya Mutebi ng’abeera Nateete mu Musoke zone we yateereddeko emboozi eyatusesezza n’omuwala ono okutuusa lwe twayawukanidde ku kalyango ka ppaaka empya mu Kampala buli omu n’akwata lirye.
Yantegeezezza oluvannyuma nti, abakyala b’avuga bangi n’abasajja beganziza ku pikipiki okwo n’enkeera ne basisinkana.
‘Nze abakazi nababuuka nneekolera mmaali’
Bya MARTIN NDIJJO
MARY Bisirikirwa akolera mu katale k’e Nakawa y’omu ku bantu abatera okulinnya bodaboda.
Agamba nti boda atera kuzikozesa naddala ng’ali mu bwangu olw’omugotteko gwa mmotoka ku nguudo z’omu Kampala ezisinga.
Ono twamugwikirizza ng’aliko boda gy’atuddeko n’omusajja ne tumubuuza ku ntuula eno era annyonnyola bw’ati;
Nze nnyumirwa nnyo okutuula ku bodaboda nga ndiko omu kubanga ssaagala kunnyigiriza naye olw’embeera okugeza, ssente ze bakusaba ng’otuddeko obw’omu mba sirina kyakukola okuggyako okukigumira batunyigeko ababiri.
Kye nzudde nti abavubuka abamu beegomba okutuula n’abakazi abanyirira nga nze y’ensonga lwaki abasajja beesooka boda okuli abakazi. Kyokka nga waliwo n’abo abalinnya olw’okuba baagala bwangu kubanga olumu zibeera za kulwanira.
Abo abalina ebigendererwa byabwe obalabira mu kkubo nga boda etambula anti atandika okunyuminkiriza n’ekiddako nti “kankwekwateko sigwa, ono omusajja avuga bulala eno nga bw’akwenyigirizaako”
Abamu alaba tomufaako ng’atandika ‘okusuula’ ebigambo ebikuwaanawaana atere akuggyemu omwasi.
Ate ye Fred Binywera, omuvuzi wa boda agamba nti waliwo n’abakazi ababayimiriza ng’olutuula akukwatirawo mu kiwato.
Binywera ng’anyumiza Bukedde.
“Abamu beekweka mu kya kutya kugwa naye ng’ekigendererwa kya kukutengula mutima. Olumuvugako wano ne wali ng’akubuuza nti “owulira otya nga nkukutteko?,”
Wano abamu akozesa embeera eno okwongera okusaba omusalireko ku ssente z’omusabye ng’alinnya okugeza ezibadde 3,000/- akuwe 1,500/- oba 2,000/- ate abalala omutwalire bwereere.
“Nze ebbanga lye mmaze nga nvuga boda abantu ab’ekikula kino ‘nnababuuka’ kubanga nneenoonyeza nsimbi,” bwe yamalirizza.


c: text/html

text:
ESSUULA EY’OKUTAANO
Ekinunulo—Kirabo kya Katonda Ekisingayo Obulungi
Ekinunulo kye ki?
Kyaweebwayo kitya?
Oyinza otya okukiganyulwamu?
Oyinza otya okulaga nti okisiima?
KIRABO ki ekisingayo obulungi kye wali ofunye? Ekirabo tekirina kuba kya bbeeyi okusobola okuba ekirungi. Mu butuufu, ekirabo okusobola okuba eky’omugaso tekisinziira ku ssente mmeka ze kiguliddwa. Wabula, ekirabo kiba kya mugaso singa kikuleetera essanyu oba ne kikola ku kimu ku byetaago byo.
2 Mu birabo ebingi by’oyinza okwagala okufuna, waliwo kimu ekibisinga byonna. Kye kirabo Katonda ky’awadde olulyo lw’omuntu. Yakuwa atuwadde ebintu bingi, naye ekirabo ekisingayo obulungi mu byonna, ye ssaddaaka y’Omwana we Yesu Kristo. (Matayo 20:28) Nga bwe tugenda okulaba mu ssuula eno, ekinunulo kye kirabo ekisingayo obulungi ky’oyinza okufuna, kubanga okuyitira mu kyo, osobola okufuna essanyu eritagambika era n’ebyetaago byo ebikulu ennyo ne bikolebwako. Mazima ddala, ekinunulo kye kisingayo okwoleka okwagala Yakuwa kw’alina gy’oli.
EKINUNULO KYE KI?
3 Ekinunulo y’engeri Yakuwa gy’akozesa okununula abantu okuva mu kibi n’okufa. (Abaefeso 1:7) Okusobola okutegeera obulungi enjigiriza ya Baibuli eyo, tusaanidde okusooka okulowooza ku ebyo ebyabaawo mu lusuku Adeni. Singa tutegeera bulungi ekyo Adamu kye yafiirwa ng’ayonoonye, tujja kusobola okumanya ensonga lwaki ekinunulo kirabo kya muwendo nnyo gye tuli.
4 Yakuwa bwe yatonda Adamu, yamuwa ekintu eky’omuwendo ennyo, kwe kugamba, obulamu obutuukiridde. Lowooza ekyo kye kyategeeza eri Adamu. Olw’okuba yali atuukiridde mu mubiri ne mu birowoozo, yali tayinza kulwala, kukaddiwa, oba okufa. Ng’omuntu atuukiridde, yalina enkolagana ennungi ennyo ne Yakuwa. Baibuli egamba nti Adamu “yali mwana wa Katonda.” (Lukka 3:38) N’olwekyo, enkolagana ennungi Adamu gye yalina ne Yakuwa, efaananako n’eyo omwana gy’abeera ne taata we amwagala ennyo. Yakuwa yayogeranga ne Adamu, n’amuwa emirimu egimatiza era n’amutegeeza ekyo kye yali agwanidde okukola.—Olubereberye 1:28-30; 2:16, 17.
5 Adamu yakolebwa mu “kifaananyi kya Katonda.” (Olubereberye 1:27) Ekyo kyali tekitegeeza nti Adamu yali afaanana Katonda mu ndabika. Nga bwe twayiga mu Ssuula 1 ey’ekitabo kino, Yakuwa muntu wa mwoyo atalabika. (Yokaana 4:24) N’olw’ensonga eyo, Yakuwa talina mubiri gwa nnyama na musaayi. Adamu okukolebwa mu kifaananyi kya Katonda kyali kitegeeza nti alina engeri ng’eza Katonda, gamba ng’okwagala, amagezi, obwenkanya, n’amaanyi. Ate era Adamu yalinga Kitaawe mu ngeri nti yalina eddembe ery’okwesalirawo. N’olwekyo, Adamu teyali ng’ekyuma ekikola ebyo byokka ebyakitegekerwa okukola. Wabula, yali asobola okwesalirawo ekituufu n’ekikyamu. Bwe yandironzeewo okugondera Katonda, yandisobodde okubeera mu Lusuku lwa Katonda emirembe gyonna.
6 Kyokka, Adamu bwe yajeemera Katonda n’asalirwa ogw’okufa, yafiirwa nnyo. Ekibi kye yakola kyamuviirako okufiirwa ekirabo eky’obulamu obutuukiridde n’emikisa emirala mingi. (Olubereberye 3:17-19) Eky’ennaku, Adamu si ye yekka eyafiirwa obulamu obwo obw’omuwendo, naye era yabufiiriza n’abaana be yandizadde. Ekigambo kya Katonda kigamba: “Ku bw’omuntu omu [Adamu] ekibi…kyayingira mu nsi, okufa ne kuyingira olw’ekibi, bwe kityo okufa ne kubuna ku bantu bonna, kubanga bonna baayonoona.” (Abaruumi 5:12) Mazima ddala, ffenna twasikira ekibi okuva ku Adamu. Bwe kityo, Baibuli egamba nti ‘yeetunda’ mu buddu bw’ekibi n’okufa awamu n’abaana be. (Abaruumi 7:14) Adamu ne Kaawa baali tebakyalina ssuubi lyonna kubanga baasalawo okujeemera Katonda mu bugenderevu. Naye kyali kitya ku bikwata ku baana baabwe, nga mw’otwalidde naffe?
7 Yakuwa yadduukirira olulyo lw’omuntu ng’ayitira mu kinunulo. Ekinunulo kitegeeza ki? Ekinunulo kirina amakulu ga mirundi ebiri. Amakulu agasooka gali nti, gwe mutango oguweebwayo okusobola okununula omuntu oba ekintu. Tusobola okugeraageranya omutango ogwo ku ssente ennyingi eziweebwayo okusobola okununula omuntu awambiddwa mu lutalo. Ag’okubiri gali nti, gwe mutango oguweebwayo okusasulira ekintu. Kiyinza okugeraageranyizibwa ku muwendo ogusasulwa ng’ekintu kyonooneddwa. Ng’ekyokulabirako, singa omuntu akola akabenje, aba alina okusasula omuwendo ogwenkanankanira ddala ekyo kyennyini ekiba kyonooneddwa.
8 Kati olwo kyandisobose kitya okusasulira ekyo Adamu kye yatufiiriza ffenna ne tusobola okununulibwa okuva mu kibi n’okufa? Ka twekenneenye ekinunulo Yakuwa kye yawaayo n’engeri gy’oyinza okukiganyulwamu.
ENGERI YAKUWA GYE YAWAAYO EKINUNULO
9 Olw’okuba obulamu bw’omuntu obutuukiridde bwe bwabuzibwa, tewaliwo n’omu ku bantu abatatuukiridde eyali asobola okubuzzaawo. (Zabbuli 49:7, 8) Ekyali kyetaagisa okubuzzaawo kye kinunulo ekyali kyenkanankanira ddala n’obulamu obwabuzibwa. Kino kituukagana bulungi n’omusingi ogw’obwenkanya ogusangibwa mu Baibuli, ogugamba: “Obulamu bugattwenga obulamu.” (Ekyamateeka 19:21) N’olwekyo, muwendo ki ogwandyenkanyenkanye n’obulamu obutuukiridde Adamu bwe yabuza? Kyali kyetaagisa obulamu bw’omuntu omulala atuukiridde okuba “ekinunulo ekyenkanankana.”—1 Timoseewo 2:6, NW.
10 Yakuwa yawaayo atya ekinunulo? Yatuma omu ku baana be ab’omwoyo abatuukiridde ku nsi. Naye, Yakuwa teyamala gatuma kitonde kyonna eky’omwoyo. Yatuma oyo gwe yali asinga okwagala, Omwana we eyazaalibwa omu yekka. (1 Yokaana 4:9, 10) Kyeyagalire, Omwana oyo yaleka ekifo kye eky’omu ggulu. (Abafiripi 2:7) Nga bwe twayiga mu ssuula evuddeko, Yakuwa yakola ekyamagero bwe yakyusa obulamu bw’Omwana we n’abuteeka mu lubuto lwa Malyamu. Ng’akozesa omwoyo gwe omutukuvu, Katonda yasobozesa Yesu okuzaalibwa ng’omuntu atuukiridde era nga talina kibi.—Lukka 1:35.
11 Omuntu omu yandisobode atya okununula obukadde n’obukadde bw’abantu? Kirowoozeeko, obukadde n’obukadde bw’abantu baafuuka batya aboonoonyi? Kijjukire nti Adamu bwe yayonoona, yafiirwa obulamu obutuukiridde. N’olwekyo, yali tayinza kuzaala baana batuukiridde. Wabula, yabasikiza ekibi n’okufa. Yesu, Baibuli gw’eyita “Adamu ow’oluvannyuma,” yalina obulamu obutuukiridde era teyayonoona. (1 Abakkolinso 15:45) Mu ngeri eyo, Yesu yadda mu kifo kya Adamu okusobola okutununula. Bwe yawaayo obulamu bwe obutuukiridde ng’ekinunulo eri Katonda, Yesu yasasulira ekibi kya Adamu. Bwe kityo, Yesu yasobozesa abaana ba Adamu okufuna essuubi.—Abaruumi 5:19; 1 Abakkolinso 15:21, 22.
12 Baibuli ennyonnyola engeri Yesu gye yabonaabonamu nga tannafa. Yakubibwa embooko ez’amaanyi, yakomererwa ku muti era n’afiira mu bulumi obw’amaanyi. (Yokaana 19:1, 16-18, 30; Ebyongerezeddwako) Lwaki kyali kyetaagisa Yesu okubonaabona bwatyo? Mu emu ku ssuula ez’omu maaso, tujja kuyiga nti Setaani yabuusabuusa obanga wandibaddewo omuweereza wa Yakuwa yenna eyandisigadde nga mwesigwa ng’agezeseddwa. Olw’okuba yasigala mwesigwa ng’ayise mu kubonaabona okw’amaanyi, Yesu yalaga nti ebyo Setaani bye yayogera byali bya bulimba. Yakyoleka nti omuntu atuukiridde, era alina eddembe ery’okwesalirawo asobola okusigala nga mwesigwa eri Katonda ka kibeere ki Omulyolyomi ky’akola. Yakuwa ateekwa okuba nga yasanyuka nnyo Omwana we bwe yasigala nga mwesigwa!—Engero 27:11.
13 Ekinunulo kyasasulwa kitya? Ku lunaku olw’ekkumi n’ennya, mu mwezi oguyitibwa Nisani ku kalenda y’Ekiyudaaya, mu mwaka 33 C.E., Yakuwa yaleka Omwana we atuukiridde era ataalina kibi okuttibwa. N’olwekyo, Yesu yawaayo obulamu bwe obutuukiridde ng’ekinunulo “omulundi gumu.” (Abaebbulaniya 10:10) Ku lunaku olw’okusatu oluvannyuma lw’okufa kwe, Yakuwa yamuzuukiriza mu bulamu obw’omwoyo. Ng’ali mu ggulu, Yesu yawaayo eri Katonda omuwendo gwa ssaddaaka y’obulamu bwe obutuukiridde ku lw’abaana ba Adamu. (Abaebbulaniya 9:24) Yakuwa yakkiriza omuwendo gwa ssaddaaka ya Yesu okuba ekinunulo ekyetaagisa okununula olulyo lw’omuntu okuva mu buddu bw’ekibi n’okufa.—Abaruumi 3:23, 24.
EKINUNULO KYE KITEGEEZA GY’OLI
14 Wadde nga tuli boonoonyi, tusobola okuganyulwa mu kinunulo. Ka twekenneenye egimu ku miganyulo gye tuyinza okufuna kati era ne mu biseera eby’omu maaso okuyitira mu kirabo kya Katonda kino.
15Okusonyiyibwa ebibi. Olw’okuba twasikira obutali butuukirivu, tulina okufuba ennyo okukola ekituufu. Ffenna tusobya mu bigambo oba mu bikolwa. Naye okuyitira mu ssaddaaka ya Yesu, tusobola ‘okusonyiyibwa ebibi byaffe.’ (Abakkolosaayi 1:13, 14) Kyokka, okusobola okusonyiyibwa, tulina okwenenyeza ddala. Ate era, tulina okusaba Yakuwa atusonyiwe ng’asinziira ku kukkiriza kwe tulina mu ssaddaaka y’Omwana we.—1 Yokaana 1:8, 9.
16Okuba n’omuntu ow’omunda omuyonjo mu maaso ga Katonda. Omuntu ow’omunda bw’aba ng’atulumiriza, kiyinza okutuviirako okuwulira nga tetukyalina mugaso. Kyokka, Yakuwa atusonyiwa ng’asinziira ku kinunulo ne tusobola okumusinza nga tulina omuntu ow’omunda omuyonjo wadde nga tetutuukiridde. (Abaebbulaniya 9:13, 14) Kino kitusobozesa okwogera ne Yakuwa awatali kutya. N’olwekyo, tusobola okutuukirira Yakuwa mu kusaba nga tetulina nkenyera yonna. (Abaebbulaniya 4:14-16) Okuba n’omuntu ow’omunda omuyonjo, kiviirako omuntu okuba n’emirembe mu birowoozo era n’okufuna essanyu.
17Essuubi ery’obulamu obutaggwaawo mu lusuku lwa Katonda ku nsi. Abaruumi 6:23 lugamba, “Empeera y’ekibi kwe kufa.” Era olunyiriri olwo lugattako: “Naye ekirabo kya Katonda bwe bulamu obutaggwaawo mu Kristo Yesu Mukama waffe.” Mu Ssuula 3 ey’ekitabo kino, twekenneenya emikisa gye tujja okufuna mu Lusuku lwa Katonda olugenda okujja. (Okubikkulirwa 21:3, 4) Emikisa egyo gyonna, nga mw’otwalidde n’obulamu obutaggwaawo, gijja kusobola okufunika olw’okuba Yesu yatufiirira. Okusobola okufuna emikisa egyo, tulina okukiraga nti tusiima ekirabo ky’ekinunulo.
OYINZA OTYA OKULAGA OKUSIIMA?
18 Lwaki twandisiimye nnyo Yakuwa olw’okutuwa ekinunulo? Ekirabo kireeta essanyu singa oyo aba akigabye yeefiiriza ebiseera, afuba nnyo, oba n’abaako bye yeerekereza. Tusanyuka nnyo bwe tukimanya nti omuntu atuwadde ekirabo olw’okuba atwagala. Ekinunulo kye kirabo ekisingayo obulungi, kubanga Katonda yeefiiriza nnyo okusobola okukituwa. Yokaana 3:16 wagamba: “Katonda bwe yayagala ensi bw’ati, n’okuwaayo n’awaayo Omwana we eyazaalibwa omu yekka.” Ekinunulo bwe bujulizi obusingayo okutukakasa nti Yakuwa atwagala. Ate era, kitukakasa nti ne Yesu atwagala nnyo, olw’okuba yawaayo obulamu bwe kyeyagalire ku lwaffe. (Yokaana 15:13) N’olwekyo, ekinunulo kyanditukakasizza nti Yakuwa n’Omwana we batwagala kinnoomu.—Abaggalatiya 2:20.
19 Kati olwo, oyinza otya okulaga nti osiima ekirabo kya Katonda eky’ekinunulo? Okusookera ddala, yiga ebisingawo ku Yakuwa, Omugabi Asingiridde. (Yokaana 17:3) Okuyiga Baibuli nga weeyambisa akatabo kano kijja kukusobozesa okukola ekyo. Bw’oneeyongera okuyiga ebikwata ku Yakuwa, ojja kweyongera okumwagala. N’ekinaavaamu, okwagala okwo kujja kukuleetera okwagala okukola ebimusanyusa.—1 Yokaana 5:3.
20Kkiririza mu ssaddaaka ya Yesu. Yesu kennyini yagamba: “Akkiriza Omwana alina obulamu obutaggwaawo.” (Yokaana 3:36) Tuyinza tutya okulaga nti tukkiririza mu Yesu? Okukkiriza okwo tekulagibwa mu bigambo mwokka. Yakobo 2:26 wagamba: ‘Okukkiriza okutaliiko bikolwa kuba kufu.’ Yee, okukkiriza okwa nnamaddala kweyolekera mu “bikolwa” byaffe. Engeri emu gye tuyinza okulagamu nti tukkiririza mu Yesu, kwe kufuba okumukoppa mu bigambo ne mu bikolwa.—Yokaana 13:15.
21Beerangawo ku mukolo gw’eky’Ekiro kya Mukama waffe ogubaawo buli mwaka. Akawungeezi nga Nisani 14, 33 C.E., Yesu yatandikawo omukolo ogw’enjawulo Baibuli gw’eyita ‘eky’ekiro kya Mukama waffe.’ (1 Abakkolinso 11:20; Matayo 26:26-28) Ate era, omukolo guno guyitibwa Ekijjukizo ky’okufa kwa Kristo. Yesu yagutandikawo okusobola okuyamba abatume be awamu n’abantu abalala abandifuuse Abakristaayo ab’amazima okumanya nti okuyitira mu kufa kwe ng’omuntu atuukiridde, yawaayo obulamu bwe ng’ekinunulo. Ku bikwata ku mukolo ogwo Yesu yawa ekiragiro: “Mukolenga bwe mutyo okunjijukiranga nze.” (Lukka 22:19) Bwe tubeerawo ku mukolo gw’Ekijjukizo, kitujjukiza okwagala Yakuwa ne Yesu kwe baatulaga okuyitira mu kinunulo. Tusobola okulaga nti tusiima ekinunulo nga tubeerawo ku mukolo ogw’Okujjukira okufa kwa Yesu ogubaawo buli mwaka.*
22 Mazima ddala ekirabo kya Yakuwa eky’ekinunulo kya muwendo nnyo. (2 Abakkolinso 9:14, 15) Ekirabo kino kisobola n’okuganyula abafu. Essuula 6 ne 7 zijja kunnyonnyola engeri ekyo gye kisobokamu.
BAIBULI KY’EYIGIRIZA
- Ekinunulo y’enteekateeka Yakuwa mw’ayitidde okununula olulyo lw’omuntu okuva mu kibi n’okufa.—Abaefeso 1:7.
- Yakuwa yawaayo ekinunulo bwe yatuma ku nsi Omwana we eyazaalibwa omu yekka okutufiirira.—1 Yokaana 4:9, 10.
- Okuyitira mu kinunulo, tusobola okusonyiyibwa ebibi byaffe, okubeera n’omuntu ow’omunda omuyonjo, era n’okufuna essuubi ery’obulamu obutaggwaawo. —1 Yokaana 1:8, 9.
- Tulaga nti tusiima ekinunulo nga tweyongera okuyiga ebikwata ku Yakuwa, nga tukkiririza mu ssaddaaka ya Yesu, era nga tubaawo ku mukolo gw’eky’Ekiro kya Mukama waffe. —Yokaana 3:16.
* Okumanya ebisingawo ku makulu g’eky’Ekiro kya Mukama waffe, laba Ebyongerezeddwako.
Ebibuuzo
1, 2. (a) Ddi ekirabo lwe kiba eky’omugaso gy’oli? (b) Lwaki kiyinza okugambibwa nti ekinunulo kye kirabo ekisingayo obulungi ky’oyinza okufuna?
3. Ekinunulo kye ki, era kiki kye tusaanidde okutegeera okusobola okusiima ekirabo kino eky’omuwendo?
4. Kyali kitegeeza ki eri Adamu okuba n’obulamu obutuukiridde?
5. Baibuli etegeeza ki bw’egamba nti Adamu yakolebwa mu “kifaananyi kya Katonda”?
6. Kiki Adamu kye yafiirwa bwe yajeemera Katonda, era abaana be baakwatibwako batya?
7, 8. Ekinunulo kirina makulu ki ag’emirundi ebiri?
9. Kinunulo kya ngeri ki ekyali kyetaagisa?
10. Yakuwa yawaayo atya ekinunulo?
11. Omuntu omu yandisobodde atya okununula obukadde n’obukadde bw’abantu?
12. Yesu okubonyaabonyezebwa n’asigala nga mwesigwa kyalaga ki?
13. Ekinunulo kyasasulwa kitya?
14, 15. Kiki kye tulina okukola okusobola ‘okusonyiyibwa ebibi byaffe’?
16. Kiki ekitusobozesa okusinza Katonda nga tulina omuntu ow’omunda omuyonjo, era miganyulo ki egiri mu kuba n’omuntu ow’omunda omuyonjo?
17. Mikisa ki gye tusobola okufuna olw’okuba Yesu yatufiirira?
18. Lwaki twandisiimye nnyo Yakuwa olw’okutuwa ekinunulo?
19, 20. Oyinza otya okulaga nti osiima ekirabo kya Katonda eky’ekinunulo?
21, 22. (a) Lwaki twandibaddewo ku mukolo gw’Okujjukira eky’Ekiro kya Mukama waffe ogubaawo buli mwaka? (b) Kiki ekijja okunnyonnyolwa mu Ssuula 6 ne 7?

robotstxt: allowed

filter: keep


text:
2 Bassekabaka 2 Kings
Chapter 24
1 Ku mirembe gye Nebukadduneeza kabaka w'e Babulooni n'ayambuka, Yekoyakimu n'afuuka omuddu we emyaka esatu: awo n'alyoka akyuka n'amujeemera.
2 Awo Mukama n'amusindikira ebibiina eby'Abakaludaaya n'ebibiina eby'Abasuuli n'ebibiina eby'Abamowaabu n'ebibiina eby'abaana ba Amoni, n'abasindika ku Yuda okugizikiriza ng'ekigambo kya Mukama kye yayogera n'omukono gw'abaddu be bannabbi.
3 Mazima ekyo kyajjira Yuda lwa kiragiro kya Mukama, okubaggya mu maaso ge olw'okwonoona kwa Manase nga byonna bwe byali bye yakola;
4 era n'olw'omusaayi ogutaliiko musango gwe yayiwa; kubanga yajjuza Yerusaalemi omusaayi ogutaliiko musango: Mukama n'atayagala kusonyiwa.
5 Era ebikolwa ebirala byonna ebya Yekoyakimu ne byonna bye yakola tebyawandiikibwa mu kitabo eky'eby'omu mirembe gya bassekabaka ba Yuda?
6 Awo Yekoyakimu ne yeebakira wamu ne bajjajjaabe: Yekoyakini mutabani we n'afuga mu kifo kye.
7 Awo kabaka w'e Misiri teyeeyongera nate kujjanga okuva mu nsi ye: kubanga kabaka w'e Babulooni yali alidde byonna ebyabanga ebya kabaka w'e Misiri okuva ku kagga ak'e Misiri okutuuka ku mugga Fulaati.
8 Yekoyakini yali yaakamaze emyaka kkumi na munaana bwe yatanula okufuga; n'afugira emyezi esatu mu Yerusaalemi: n'ennyina erinnya lye yali Nekusita muwala wa Erunasani ow'e Yerusaalemi.
9 N'akola ebyali mu maaso ga Mukama ebibi nga byonna bwe byali bajjajjaabe bye baakolanga.
10 Mu biro ebyo abaddu ba Nebukadduneeza kabaka w'e Babulooni ne bambuka e Yerusaalemi, ekibuga ne kizingizibwa.
11 Nebukadduneeza kabaka w'e Babulooni n'ajja eri ekibuga, abaddu be nga bakyakizingiza;
12 Yekoyakini kabaka wa Yuda n'afuluma n'ajja eri kabaka w'e Babulooni, ye ne nnyina n'abaddu be n'abakungu be n'abaami be: kabaka w'e Babulooni n'amukwata mu mwaka ogw'omunaana kasooka alya abwakabaka.
13 N'aggyamu eby'obugagga byonna eby'omu nnyumba ya Mukama n'eby'obugagga eby'omu nnyumba ya kabaka, n'atematema ebintu byonna ebya zaabu Sulemaani kabaka wa Isiraeri bye yakola mu yeekaalu ya Mukama nga Mukama bwe yayogera.
14 N'atwalira ddala Yerusaalemi kyonna n'abakungu bonna n'abasajja bonna ab'amaanyi abazira, abasibe kakumi, ne baffundi bonna n'abaweesi; tewali abaasigalawo wabula abo abaasinga obwavu ku bantu ab'omu nsi.
15 N'atwala Yekoyakini e Babulooni; ne nnyina kabaka ne baka kabaka n'abaami be n'abakulu ab'ensi n'abatwala e Babulooni nga basibe ng'abaggya e Yerusaalemi.
16 Era abasajja bonna ab'amaanyi, kasanvu, ne baffundi n'abaweesi, lukumi, bonna ba maanyi nga basaanidde okulwana, abo kabaka w'e Babulooni n'abatwala e Babulooni nga basibe.
17 Awo kabaka w'e Babulaoni n'afuula Mataniya muganda wa kitaawe kabaka mu kifo kye, n'awaanyisa erinnya lye n'amutuuma Zeddekiya.
18 Zeddekiya yali yaakamaze emyaka amakumi abiri mu gumu bwe yatanula okufuga, n'afugira emyaka kkumi na gumu mu Yerusaalemi: ne nnyina erinnya lye yali Kamutali muwala wa Yeremiya ow'e Libuna.
19 N'akola ebyali mu maaso ga Mukama ebibi nga byonna bwe byali Yekoyakimu bye yakola.
20 Kubanga kyatuukirira mu Yerusaalemi ne mu Yuda lwa busungu bwa Mukama okutuusa lwe yamala okubagoba mu maaso ge: Zeddekiya n'ajeemera kabaka w'e Babulooni.


text:
Yona Jonah
Chapter 3
1 Awo ekigambo kya Mukama ne kijja eri Yona omulundi ogw'okubiri, nga kyogera nti
2 Golokoka, ogende e Nineeve, ekibuga ekyo ekinene, okibuulirire okubuulira kwe nkugamba.
3 Awo Yona n'agolokoka n'agenda e Nineeve nga Mukama bwe yamugamba. Era Nineeve kyali kibuga kinene nnyo nnyini olugendo lwa nnaku ssatu okukibunya.
4 Yona n'asooka okuyingira mu kibuga n'atambula olugendo lwa lunaku lumu n'ayogerera waggulu n'agamba nti Ennaku amakumi ana bwe ziriyitawo, Nineeve kirizikirira.
5 Abantu ab'omu Nineeve ne bakkiriza Katonda ne balangirira okusiiba ne bambala ebibukutu, bonna okuva ku mukulu okutuuka ku muto.
6 Ebigambo ne bituuka ku kabaka ow'e Nineeve, n'agolokoka ku ntebe n'ayambulamu ekyambalo kye ne yeebikkako ebibukutu n'atuula mu vvu.
7 N'alangirira n'abuulira okubunya Nineeve olw'etteeka lya kabaka n'abakungu be, n'agamba nti Omuntu n'ensolo, eggana n'ekisibo, bireme okulega ku kintu; bireme okulyako n'okunywa amazzi;
8 naye babikkibwe ebibukutu, omuntu era n'ensolo, bakaabirire nnyo nnyini Katonda; era bikyuke, buli kintu mu kkubo lyakyo ebbi ne mu kyejo ekiri mu mikono gyabyo.
9 Ani amanyi nga Katonda alikyuka alyejjusa, n'akyuka okuleka obusungu bwe obukambwe tuleme okuzikirira?
10 Katonda n'alaba emirimu gyabwe nga bakyuse mu kkubo lyabwe ebbi; Katonda ne yejjusa obubi bwe yali ayogedde okubakola; n'atabubakola.


text:
Luusi Ruth
Chapter 4
1 Awo Bowaazi n'ayambuka eri omulyango, n'atuula eyo: era, laba, muganda we oyo Bowaazi gw'ayogeddeko n'ayitawo; n'amugamba oyo nti Owange, gundi! kyama otuule wano. N'akyama n'atuula.
2 N'atwala abasajja kkumi ku bakadde b'ekibuga n'ayogera nti Mutuule wano. Ne batuula.
3 N'agamba muganda w'omukazi nti Nawomi eyakomawo okuva mu nsi ya Mowaabu, atunda ekibanja ekyali ekya muganda waffe Erimereki:
4 era mbadde ndowooza okukutegeeza nga njogera nti Kigulire mu maaso g'abo abatuula wano, ne mu maaso g'abakadde b'abantu bange. Bw'oyagala okukinunula, kinunule: naye bw'otoyagala kukinunula, kale mbuulira mmanye: kubanga tewali anaakinunula wabula ggwe; nange nze nkuddirira. N'ayogera nti Ndikinunula.
5 Awo Bowaazi n'ayogera nti Bw'oligula ennimiro mu mukono gwa Nawomi, kirikugwanira ne Luusi Omumowaabu, mukazi w'oyo eyafa, okukuguza, okuddizaawo obusika bwe erinnya ly'oyo eyafa.
6 Muganda w'omukazi oyo n'ayogera nti Siyinza kukyenunulira nzekka, nneme okwonoona obusika bwange nze: ggwe weetwalire okununula kwange okwo: kubanga nze siyinza kukinunula.
7 Era eno ye yali empisa edda mu Isiraeri ey'okununula n'okuwaanyisa, okunyweza ebigambo byonna; omusajja yanaanulanga engatto ye, n'agiwa munne: n'okwo kwabanga bujulirwa mu Isiraeri.
8 Awo muganda w'omukazi oyo n'ayogera nti Kyegulire. N'anaanula engatto ye.
9 Bowaazi n'agamba abakadde n'abantu bonna nti Muli bajulirwa leero, nga nguze byonna ebyali ebya Erimereki, ne byonna ebyali ebya Kiriyoni n'ebya Maloni, mu mukono gwa Nawomi.
10 Era Luusi Omumowaabu mukazi wa Maloni mmuguze okuba mukazi wange, okuddizaawo obusika bwe erinnya ly'oyo eyafa, erinnya ly'oyo eyafa lireme okuzikirira mu baganda be ne mu mulyango gw'ekifo kye: mmwe muli bajulirwa leero.
11 Awo abantu bonna abaali mu mulyango n'abakadde ne boogera nti Ffe tuli bajulirwa. Mukama afaananye omukazi azze mu nnyumba yo nga Laakeeri ne Leeya, abaazimba bombi ennyumba ya Isiraeri: naawe okole ebisaana mu Efulasa, oyatiikirire mu Besirekemu:
12 n'ennyumba yo ebeere ng'ennyumba ya Pereezi; Tamali gwe yazaalira Yuda, olw'ezzadde Mukama ly'alikuweera mu mukazi ono omuvubuka.
13 Awo Bowaazi n'atwala Luusi, naye n'amufiunbirwa; n'ayingira gy'ali, Mukama n'amuwa olubuto, n'azaala omwana wa bulenzi.
14 Abakazi ne bagamba Nawomi nti Mukama yeebazibwe, atakulese leero nga tolina mununuzi wo, era erinnya lye lyatiikirire mu Isiraeri.
15 Era alibeera gy'oli akomyawo obulamu era aliisa obukadde bwo: kubanga muka mwana wo akwagala, akusanyusa okusinga abaana ab'obulenzi omusanvu, abaamuzaaliddwa.
16 Awo Nawomi n'atwala omwana, n'amuwambaatira mu kifuba kye, n'aba omulezi we.
17 Abakazi baliraanwa be ne bamutuuma erinnya nga boogera nti Nawomi azaaliddwa omwana wa bulenzi; ne bamutuuma erinnya Obedi: oyo ye kitaawe wa Yese, kitaawe wa Dawudi.
18 Era kuno kwe kuzaala kwa Pereezi: Pereezi yazaala Kezulooni;
19 Kezulooni n'azaala Laamu; Laamu n'azaala Amminadaabu;
20 Amminadaabu n'azaala Nakusoni; Nakusoni n'azaala Salumooni;
21 Salumooni n'azaala Bowaazi; Bowaazi n'azaala Obedi;
22 Obedi n'azaala Yese; Yese n'azaala Dawudi.


text:
Okuva Exodus
Chapter 17
1 Ekibiina kyonna eky'abaana ba Isiraeri ne batambula okuva mu ddungu lya Sini, mu bisulo byabwe, mu kiragiro kya Mukama, ne basula mu Lefidimu; so nga tewali mazzi abantu banywe.
2 Abantu kyebaava bamuyombesa Musa, ne boogera nti Tuwe amazzi tunywe. Musa n'abagamba nti Lwaki okunnyombesa nze? Lwaki okumukema Mukama?
3 Abantu ne baba n'ennyonta eyo ey'amazzi, abantu ne bamwemulugunyiza Musa, ne boogera nti Lwaki watuggya e Misiri, okututta ffe n'abaana baffe n'ebisibo byaffe n'ennyonta?
4 Musa n'amukaabirira Mukama ng'ayogera nti Naabakola ntya abantu bano? babulako katono bankube amayinja.
5 Mukama n'amugamba Musa nti Yita mu maaso g'abantu, otwale wamu naawe ku bakadde ba Isiraeri; n'omuggo gwo, gwe wakubya omugga, ogukwate mu mukono gwo, ogende.
6 Laba nze naayimirira mu maaso go eyo ku lwazi ku Kolebu; naawe onookuba olwazi, amazzi ganaavaamu, abantu banywe. N'akola bw'atyo Musa mu maaso g'abakadde ba Isiraeri.
7 N'atuuma ekifo erinnya lyakyo Masa ne Meriba, olw'okuyomba kw'abaana ba Isiraeri, n'okuba nga baakema Mukama, nga boogera nti Mukama ali mu ffe nantiki?
8 Abamaleki ne bajja, ne balwanyisa Isiraeri mu Lefidimu.
9 Musa n'agamba Yoswa nti Otulondere abantu, ogende, olwane n'Abamaleki: enkya naayimirira ku ntikko y'olusozi, omuggo gwa Katonda nga guli mu mukono gwange.
10 N'akola bw'atyo Yoswa nga bwe yamulagira Musa, n'alwana n'Abamaleki : Musa ne Alooni ne Kuli ne balinnya ku ntikko y'olusozi.
11 Awo olwatuuka Musa bwe yayimusa omukono gwe, Isiraeri n'agoba: bwe yagussa omukono gwe, Abamaleki ne bagoba.
12 Naye emikono gya Musa ne gitendewererwa; ne batwala ejjinja ne baliteeka wansi we, n'alituulako; Alooni ne Kuli ne bawanirira emikomo gye, omu eruuyi n'omu eruuyi; emikono gye ne ginywera okutuusa enjuba okugwa.
13 Yoswa n'asuula Amaleki n'abantu be n'obwogi bw'ekitala.
14 Mukama n'agamba Musa nti Wandiika ekyo mu kitabo okubeera ekijjuluzo okibuulire Yoswa mu matu ge: nga ndisangulira ddala okujjukirwa kwa Amaleki wansi w'eggulu.
15 Musa n'azimba ekyoto, n'akituuma erinnya lyakyo Yakuwa bendera yange:
16 n'ayogera nti Mukama alayidde: Mukama alirwana ne Amaleki emirembe n'emirembe.


text:
Chapter 22
1 Awo embaga ey'emigaati egitazimbulukuswa eyitibwa Okuyitako yali enaatera okutuuka.
2 Bakabona abakulu n'abawandiisi ne basala amagezi bwe banaamutta; kubanga baali batya abantu.
3 Awo Setaani n'ayingira mu Yuda ayitibwa Isukalyoti eyali ku muwendo gw'abo ekkumi n'ababiri.
4 N'agenda, n'ateesa ne bakabona abakulu n'abaami ba sserikale bw'anaamuwaayo gye bali.
5 Ne basanyuka ne balagaana okumuwa effeeza.
6 N'akkiriza n'anoonya ebbanga mw'anaamuweerayo gye bali awatali kibiina.
7 Awo olunaku olw'emigaati egitazimbulukuswa ne lutuuka, olugwanidde okusalirwako Okuyitako.
8 N'atuma Peetero ne Yokaana ng'agamba nti Mugende mututegekere Okuyitako tugirye.
9 Ne bamugamba nti Oyagala tugitegekere wa?
10 N'abagamba nti Laba, bwe munaaba muyingidde mu kibuga munaasisinkana omuntu anaasisinkana nammwe eyeetisse ensuwa y'amazzi; mumugoberere mu nnyumba mw'anaayingira.
11 Munaagamba nnyini nnyumba nti Omuyigiriza akugambye nti Ennyumba y'abagenyi eruwa, mwe nnaaliira Okuyitako awamu n'abayigirizwa bange?
12 Era oyo anaabalaga ennyumba ennene eya waggulu etimbiddwa: mutegekere omwo.
13 Ne bagenda, ne balaba nga bw'abagambye: ne bategeka Okuyitako.
14 Awo ekiseera bwe kyatuuka, n'atuula ku mmere, n'abatume awamu naye.
15 N'abagamba nti Nneegombye nnyo okuliira awamu nammwe Okuyitako kuno nga sinnabonyaabonyezebwa:
16 kubanga mbagamba nti Sirikulya n'akatono, okutuusa lwe kulituukirira mu bwakabaka bwa Katonda.
17 N'addira ekikompe, ne yeebaza n'agamba nti Mutoole kino mugabane mwekka na mwekka:
18 kubanga mbagamba nti Sirinywa okusooka kaakano bibala ku muzabbibu, okutuusa obwakabaka bwa Katonda lwe bulijja.
19 N'addira omugaati ne yeebaza, n'agumenyamu, n'abawa ng'agamba nti Guno gwe mubiri gwange oguweebwayo ku lwammwe: mukolenga bwe mutyo okunjijukiranga nze.
20 Era n'ekikompe bw'atyo bwe baamala okulya; ng'agamba nti Ekikompe kino ye ndagaano empya mu musaayi gwange, oguyiika ku lwammwe.
21 Naye, laba, omukono gw'oyo andyamu olukwe guli wamu nange ku mmeeza.
22 Kubanga Omwana w'omuntu okugenda agenda, nga bwe kyalagirwa: naye zimusanze omuntu oyo amulyamu olukwe!
23 Ne batanula okwebuuzaganya bokka na bokka nti anaaba ani ku bo agenda okukola ekyo.
24 Ne wabaawo n'empaka mu bo, nti ani ku bo alowoozebwa okuba omukulu.
25 N'abagamba nti Bakabaka b'ab'amawanga babafuga; n'abo abalina obuyinza ku bo bayitibwa abakola obultmgi.
26 Naye mmwe si bwe mutyo; naye omukulu mu mmwe abeere ng'omuto; n'oyo akulembera, abe ng'aweereza.
27 Kubanga omukulu ani, atuula ku mmere, oba aweereza? si oyo atuula ku mmere? Naye nze wakati mu mmwe nninga aweereza.
28 Naye mmwe muumuno abaagumiikirizanga awamu nange mu kukemebwa kwange;
29 nange mbaterekera obwakabaka, nga Kitange bwe yanterekera nze,
30 mulyoke mulye era munywere ku mmeeza yange mu bwakabaka bwange; era mulituula ku ntebe ez'ekitiibwa, nga musalira emisango ebika ekkumi n'ebibiri eby'Abaisiraeri.
31 Simooni, Simooni, laba, Setaani yeegayiridde okubawewa mmwe ng'eŋŋaano:
32 naye nze nkusabidde, okukkiriza kwo kuleme okuddirira: naawe bw'omalanga okukyuka, onywezanga baganda bo.
33 N'amugamba nti Mukama wange, nneeteeseteese okugenda naawe ne mu kkomera ne mu kufa.
34 N'agamba nti Nkubuulira ggwe, Peetero, enkoko leero tejja kukookolima, nga tonnanneegaana emirundi esatu nti tommanyi.
35 N'abagamba nti Bwe nnabatuma nga temulina nsawo, newakubadde olukoba, newakubadde engatto, mwaliko kye mwetaaga? Ne bagamba nti Nedda.
36 N'abagamba nti Naye kaakano, alina ensawo, agitwale, n'ow'olukoba bw'atyo: naye atalina kitala atunde olugoye lwe akigule.
37 Kubanga mbagamba nti kino ekyawandiikibwa kigwanidde okutuukirizibwa ku nze nti Yabalirwa wamu n'abasobya: kubanga ekiŋŋwanira kirina okutuukirira.
38 Ne bagamba nti Mukama waffe, laba, ebitala bibiri biibino. N'abagamba nti Binaamala.
39 N'afuluma n'agenda ku lusozi olwa Zeyituuni, ng'empisa ye bwe yali; n'abayigirizwa be nabo ne bamugoberera.
40 Awo bwe yatuuka mu kifo awo, n'abagamba nti Musabe muleme okuyingira mu kukemebwa.
41 Ye n'abaawukanako ebbanga ng'awakasukibwa ejjinja; n'afukamira n'asaba,
42 ng'agamba nti Kitange, bw'oyagala, nziyaako ekikompe kino: naye si nga nze bwe njagala, naye ky'oyagala ggwe kikolebwe.
43 Malayika n'amulabikira ng'ava mu ggulu ng'amussaamu amaanyi.
44 N'afuba ng'alumwa ne yeeyongera okusaba ennyo: entuuyo ze ne ziba ng'amatondo g'omusaayi, nga gatonnya wansi.
45 Bwe yagolokoka mu kusaba, n'ajja eri abayigirizwa be, n'abasanga nga beebase olw'ennaku,
46 n'abagamba nti Ekibeebasizza ki? mugolokoke musabe, muleme okuyingira mu kukemebwa.
47 Yali akyayogera, laba, ekibiina n'oyo ayitibwa Yuda; omu ku abo ekkumi n'ababiri, ng'abakulembedde; n’asemberera Yesu okumunywegera.
48 Naye Yesu n'amugamba nti Yuda, Omwana w'omuntu omulyamu olukwe ng'omunywegera?
49 N'abo be yali nabo bwe baalaba ekigenda okubaawo, ne bagamba nti Mukama waffe, tuteme n'ebitala?
50 N'omu ku abo n'atema omuddu wa kabona asinga obukulu n'amusalako okutu kwe okwa ddyo.
51 Naye Yesu n'addamu n'agamba nti Koma ku ekyo kyokka. N'akoma ku kutu kwe n'amuwonya.
52 Yesu n'agamba bakabona abakulu, n'abaami b'omu yeekaalu, n'abakadde, abaamujjirira nti Munjijiridde ng'omunyazi, n'ebitala n'emiggo?
53 Bwe nnabanga nammwe bulijjo mu yeekaalu, temwangololerangako mikono gyammwe: naye kino kye kiseera kyammwe, n'obuyinza bw'ekizikiza.
54 Ne bamukwata, ne bamutwala, ne bamuyingiza mu nnyumba ya kabona asinga obukulu. Naye Peetero n'agoberera ng'ava wala.
55 Awo bwe baali nga bamaze okukuma omuliro wakati mu luggya, nga batudde wamu, Peetero n'atuula wakati mu bo.
56 Awo omuwala omu bwe yamulaba ng'attudde awalaba, n'amwekaliriza, n'agamba nti N'ono yabadde naye.
57 Ne yeegaana ng'agamba nti Omukazi, simumanyi.
58 Ekiseera bwe kyayitawo, omulala n'amulaba n'agamba nti Naawe oli ku bo. Naye Peetero n'agamba nti Omuntu, si nze.
59 Waali wayiseewo ekiseera ng'essaawa emu, omulala n'akaliriza ng'agamba nti Mazima n'ono yabadde wamu naye; kubanga Mugaliraaya.
60 Naye Peetero n'agamba nti Omuntu, simanyi ky'oyogera. Awo amangu ago, bwe yali ng'akyayogera, enkoko n'ekookolima.
61 Awo Mukama waffe n'akyuka, n'atunuulira Peetero. Peetero n'ajjukira ekigambo kya Mukama waffe, bwe yamugambye nti Leero enkoko eneeba tennakookolima, ononneegaana emirundi esatu.
62 N'afuluma ebweru, n'akaaba nnyo amaziga.
63 N'abantu abaali bakutte Yesu ne bamuduulira nga bamukuba.
64 Ne bamubikka mu maaso, ne bamubuuza, nga bagamba nti Lagula: ani akukubye?
65 N'ebirala bingi ne babimwogerako nga bamuvuma.
66 Awo obudde bwe bwakya, abakadde b'abantu ne bakuŋŋaana, bakabona abakulu era n'abawandiisi; ne bamutwala mu lukiiko lwabwe, nga bagamba nti
67 Oba nga ggwe Kristo, tubuulire. Naye n'abagamba nti Ne bwe nnaababuulira, temukkirize n'akatono;
68 ne bwe nnaababuuza, temuddemu n'akatono.
69 Naye okusooka kaakano Omwana w'omuntu agenda kutuula ku mukono ogwa ddyo ogw'amaanyi ga Katonda.
70 Bonna ne bagamba nti Kale ggwe oli Mwana wa Katonda? N'abagamba nti Nga bwe mwogedde nze nzuuno.
71 Ne bagamba nti Twetaagira ki ate abajulirwa? Kubanga ffe twewuliridde okuva mu kamwa ke ye.


text:
Wikipedia
Wikipedia[kyusa | edit source]
Wikipedia gwe mukutu ogukwataganya ennimi ez’enjawulo ezekenenyezeddwa nga guwandiikibwako abantu ab’enjawulo mu nkola ey’obwannakyewa. Wikipedia mutimbagano gwa magezi ku bintu byonna mu nsi. Amagezi gano gaweebwayo ku bwereere okuva mu bantu abokozesa ennimi 287 ez’ enjawulo. Bannakyewa okwetoolola ensi eno bakawandiika ku mitwe egy’enjawulo egiwerera ddala obukadde makumi asatu mu nnimi ez’enjawulo 287 be ddu, nga mwotwalidde n’ebiwandiiko ebiwera obukadde buna n’emitwalo ana nga bya lulimi Olungereza. Omuntu yenna asobola okweyunga ku mutimbagano guno, ne yekenenya ebiwandiiko ebiriko, era asobola okukola enkyukakyuka okusinzira ku bukugu bwe ku kiwandiiko ekyo. Wikipedia gwe mukutu ogusinga okweyunirwa mu kunoonyereza ku magezi ag’enjawulo. Mu mukutulansanja, 2014, olupapula “New Times” mu Bungereza lwakakasa nti Wikipedia ekwata kifo kya kutaano mu nsi yonna mu mitimb .agano gya yintanneti egikozesebwa. Kino kyesigamizibwa mu miko gy’ebiwandiiko obuwumbi kkumi na munaana (18) egisomebwa abantu abasukka mu bukadde ebikumi bitaano (500) buli mwezi, okusinzira ku mukutu ogwa comScore. Mu mikutu egikulembedde Wikipedia, mulimu ogwa Yahoo, ogwa Facebook, Microsoft n’ogwa Google, era ng’ogusinga mu mikutu egyo gukyalirwa abantu akawumbi kamu n’obukadde bibiri buli mwezi. Jimmy Wales ne Larry Sanger be batandika Wikipedia nga 18 Gatonnya 2001. Ye Larry Sanger ye yayiya erinnya Wikipedia ng’alijja mu” kagambo “Wiki” akategeza “ekyangu” mu lulimi lw’e Hawaii n’ekigambo “pedia” ekitegeza “obugunjufu mu lulimi Olugereki. Enkola ya Wikipedia eyawunkana ku mpandiika y’ebitabo eby’amagezi ebimanyiddwa ennyo ate n’olw’okuba nti bingi ebiwandiikibwamu tebikwatagana na byanjigiriza mu matendekero, kigireetedde okuganja ennyo mu by’amawulire. Mu mwaka 2006, akatabo Time Magazine ak’e Bungereza kaalonda Wikipedia ng’omukutu oguleese enkulaakulana ey’omujjirano ku mitimbagano gya yintaneti nga gukozebwa obukadde n’obukadde bw’abantu okwetoolola ensi eno, nga kwegattidwako n’emikutu emirala emiganzi ennyo nga Youtube, Reddit, Myspace ne Facebook. Wikipedia gufuuse omukutu oguyayanirwa ennyo mu by’amawulire naddala ago agakagwawo.
Wadde ng’enkola ya Wikipedia ewa omukisa buli muntu okuwandiika eby’amagezi era n’abiteeka ku mukutu guno, oluusi mubaamu ebiwandiikiddwa nga mulimu ebibulamu, nga tebituukiridde ate oluusi abantu bagweyambisa okwonoona ebiwandiiko eby’amagezi.
Mu 2005, mu kunoonyereza kw’abakugu b’ekitongole ekya “Nature”, kyazuulibwa nti ebiwandiiko bya Sayansi 42 ku mukutu gwa Wikipedia byagerageranyizibwa nga bituukana bulungi n’ebyo ebiwandiikiddwa ba kagezimunyu mu kitabo ekiganzi ennyo ekya Encyclopedia Britannica.


text:
Bya Edward Kalumba
OMUWANDIISI w’ekika ky’Emmamba ya Gabunga, Kabiswa Musoke agambye nti John Lubuuzibwa,Ow’essiga lya Mugula e Ntebe musigire era omukuumi w’Essiga lya Mugula okutuusa abaana ba Livingstone Mugwanya Mugula owa 31 lwe baliweza emyaka 18. Kabiswa yagambye nti Lubuuzibwa okusigala ku bukulu buno kijja kuwa abaana be enkizo okusikira Essiga lino mu bukyamu.
Wabula bino byonna Owoomutuba Kaggwe mu kika ky’Emmamba,Ssaalongo Francis Mugwanya ng’ali wamu n’Abemituba omukaaga mu ssiga lya Mugula e Ntebe babiwakanya. Bagamba nti John Lubuuzibwa ye Mugula omutuufu atalina kubuusibwabuusibwa.
Bwe baabadde mu lumbe lw’omugenzi Nathan Luntu Kiwanuka abadde omuwanika w’essiga lya Mugula olwabaddewo ku Lwomukaaga nga June 6, 2014 e Bajja,Bombo, Mugwanya yakwasizza Gabunga,Omutaka Mubiru Zziikwa ku lwa banne ekiwandiiko ekikakasa Lubuuzibwa ku bukulu buno.
Mu kiwandiiko kino yagambye nti amangu ddala nga Livingstone Mugwanya Mugula owa 31 aseeredde nga December 14, 2010, omutaka Kaggwe yatuuza olukiiko mu maka g’omuwandiisi w’ekika, Kabiswa Musoke e Kibuye ne Lubuuzibwa ku bukulu bw’Essiga lya Mugula nga bayita mu mitendera emituufu.
“Ekika kyasooka kulonda muto w’omugenzi Nathan Buwunga asikire mukulu we ku Bwamugula. Wabula Buwunga yagaana nga n’ensonga gye yawa yakuba Mulokole. Oluvannyuma olukiiko lwategeezebwa ng’abaana b’omugenzi abaali balina okusikira kitaabwe bwe baali bakyali abato ennyo mu kiseera ekyo. Baalaba nga kino kyali kiteeka obukulembeze bw’essiga mu buzibu.
Oluvannyuma ekika kyalonda John Lubuuzibwa ku Bwamugula nga n’omukulu Kabiswa Musoke yeenyigira butereevu mu mikolo egyamukolebwako okwali n’okumulondera Lubuga, muwala we Christine Ndagire.


text:
Malaki Malachi
Chapter 1
1 Omugugu ogw'ekigambo kya Mukama eri Isiraeri ekyajjira mu Malaki.
2 Nnabaagala, bw'ayogera Mukama. Era naye mwogera nti Watwagala otya? Esawu teyali muganda wa Yakobo? bw'ayogera Mukama: era naye nnamwagala Yakobo;
3 naye Esawu nnamukyawa, ne nfuula ensozi ze okuba amatongo, ne mpa obusika bwe ebibe eby'omu ddungu.
4 Kubanga Edomu ayogera nti Tukubiddwa wansi, naye tulidda ne tuzimba ebifo ebyazika; bw'ati bw'ayogera Mukama w'eggye nti Bo balizimba, naye nze ndyabya: era abantu banaabayitanga nti Nsalo ya bubi, era nti Bantu Mukama b'anyiigira ennaku zonna.
5 Era amaaso gammwe galiraba, ne mwogera nti Mukama agulumizibwe okusukka ensalo ya Isiraeri.
6 Omwana assaamu ekitiibwa kitaawe, n'omuddu mukama we: kale oba nga ndi kitammwe, ekitiibwa kyange kiri ludda wa? era oba nga ndi mukama kitammwe okutiibwa kwange kuli ludda wa? Mukama w'eggye bw'agamba mmwe, Ai bakabona abanyooma erinnya lyange. Era mwogera nti Twali tunyoomye tutya erinnya lyo?
7 Muweerayo ku kyoto kyange omugaati ogwonoonese. Era mwogera nti Twakwonoona tutya? Kubanga mwogera nti Emmeeza ya Mukama teriimu ka buntu.
8 Era bwe muwaayo enzibe y'amaaso okuba ssaddaaka, nga si bubi! era bwe muwaayo ewenyera n'endwadde, nga si bubi! Kale nno gitonere oyo akutwala; anaakusanyukira? oba anakkiriza amaaso go? bw'ayogera Mukama w'eggye.
9 Kale nno mbeegayiridde musabe ekisa kya Katonda, atukwatirwe ekisa: ebyo byabaawo ku bwammwe: waliwo ku mmwe gw'anakkirizaako amaaso ge? bw'ayogera Mukama w’eggye.
10 Mu mmwe singa mubaddemu n'omu eyandiggaddewo enzigi, muleme okukuma omuliro ku kyoto kyange obwereere! Sibasanyukira n'akatono, bw'ayogera Mukama w'eggye, so sikkirize kiweebwayo eri omukono gwammwe.
11 Kubanga okuva enjuba gy'eva okutuusa gy'egwa erinnya lyange kkulu mu b'amawanga; era obubaane buweerwayo mu buli kifo eri erinnya lyange, n'ekiweebwayo ekirongoofu: kubanga erinnya lyange kkulu mu b'amawanga, bw'ayogera Mukama w'eggye.
12 Naye mmwe mulivumisa kubanga mwogera nti Emmeeza ya Mukama eyonoonese, n'ebibala byayo, ye mmere ye, teriimu ka buntu.
13 Era mwogera nti Laba, omulimu guno nga guyinze! era mugisoozezza, bw'ayogera Mukama w'eggye; era muleese ekyo ekyanyagibwa olw'amaanyi, n'ekiwenyera, n'ekirwadde; bwe mutyo bwe muleeta ekiweebwayo: nnandikkirizza ekyo mu mukono gwammwe? bw'ayogera Mukama.
14 Naye oyo alimba akolimirwe, alina ennume mu kisibo kye, ne yeeyama n'awaayo ssaddaaka eri Mukama ekintu ekiriko obulema: kubanga nze ndi kabaka mukulu, bw'ayogera Mukama w'eggye, n'erinnya lyange lya ntiisa mu b'amawanga.


text:
Bya SILVANO KIBUUKA
Omuzannyi wa Pool, Ivan Kanyesigye nga kiggala kata afe essanyu bwe yawangudde empaka za Nile Special National Pool Championships ezaazannyiddwa e Kansanga.
Yakubye Joseph Kasozi ku bugoba 3-2 ku fayinolo, nga ne mu 2012 yaggyibwa mu mpaka ku Capital Pub nga bagamba nti mwana muto ate oguwedde yawandulirwa ku semi.
Ku luno yazannyidde Kansanga ku Premier Bar gye yeesoggedde fayinolo ezinaabeera e Lugogo nga kati ayolekedde kuvuganya okuwangula kapyata ya Nile Special, obukadde bubiri n'emmeeza za pool bbiri.
Ate ku Capital Pub, David Awori eyakazibwako erya 'Musota' ye yawangudde ne yeesogga fayinolo ze Lugogo omulundi ogwokusatu.


text:
Bya Ssennabulya Baagalayina
ESSANYU Maria Namagala lye yafunye nga bba, Ssaalongo Lawrencio Makya amunaanise empeta lyaggweereddeyo mu mazina ag'okujanjawaza ge yazinye n'aleka abagenyi baabwe nga basamaaliridde.
Ffiga ya Namagala ye yasinze okukuba abalogo kubanga wadde mu bufumbo amazeemu emyaka 33 ng’alina n’abaana abakulu ddala, naye akyali fiitingi!
Kyokka ne Ssaalongo Makya, 76 omugongo wadde omugongo gwewese, yabiibizzaamu g'asobola olw'okuvvuunuka ekkoligo ly'obutasembera ku mmeeza ya Mukama gye yasemba mu 1962 ng'ayawukanye ne mukyalamukulu.
Makya annyonnyola nti mu 1958 yanaanikibwa empeta eyasooka ne Benaleta Nanjego ne baawukana mu 1662 ng'obufumbo babumazeemu emyaka 4 gyokka ng'amuzaddemu abaana basatu.
‘Sembera eno ndabe ng’ono bwe yatunga olugoye lwo...’ Bamakya nga bakoona ddansi.
Yasalawo okufuna Namagala mu 1981. Agamba;
‘Nali sisobola kugattibwa na Namagala kuba nalina empeta eyasooka okutusa mu 2013 Nanjego lwe yafa ne nsumululwa Namagala namufuna wa myaka 17 ate nze 43 era tanobangako mwe tuzaalidde abaana 7.”
N'agattako nti n'ebyokwewandiisa olw'endaga muntu byamusisimudde olw'okuwulira nti n'omukazi bwe mumaze emyaka egiwera bwe mutaba bagatte babawandiika ng'abatali bafumbo kwe kusalawo alongoose obufumbo bwe.
Ebiragaano baabikubidde mu maaso ga Bwanamukulu w'ekigo ky'e Bukulula mu Ssaza ly'e Masaka.
Namagala agamba: "Essanyu lye nnina lyambuzizza n'ebigambo wabula nneebaza baze okunjagala n'annaanika empeta.’
Bamakya batuuze ku kyalo Kisiwuula - Kiweesa mu Bukulula e Kalungu.


text:
- Description: starring matovu osman, swaibu muwonge, jacinta balyegomba, sekayita bob, sofia namwanjjer, naita collin jowels, bbosa sserunkuma, sserugo mathias and many more. omukwano omungi patrick ( matovu osman ) ne mune josephine (a...
- Tags: starring matovu osman swaibu muwonge jacinta balyegomba sekayita bob sofia namwanjjer naita collin jowels bbosa sserunkuma sserugo mathias and many more. omukwano omungi patrick ( matovu osman ) ne mune josephine (acinta balyegoba) gwebalina teri kyali kisoobola kubawula. olwe'embeera embi no bwavu obungi patrrick yakola ekyikolwa ekyamenya omutima gwa josephine nga agezaako okuteekawo embeera ennungi. kiki kyoyinza okusembayo okola gwe no mwagala wo singa obwavu buyitilila?
-


text:
Olubereberye - Genesis
Essuula 25
1 Awo Ibulayimu n'awasa omukazi amulala, erinnya lye Ketula.
2 Naye n'amuzaalira Zimulaani, ne Yokusaani, ne Medani, ne Midiyaani, ne Isubaki, ne Suwa.
3 Yokusaani n'azaala Seeba, ne Dedani. N'abaana ba Dedani abasajja baali Asulimu, ne Letusimu, ne Leumimu.
4 N'abaana ba Midiyaani abasajja; Efa, ne Eferi, ne Kanoki, ne Abida, ne Erudaa. Abo bonna baana ba Ketula.
5 Ibulayimu n'awa Isaaka byonna bye yalina.
6 Naye abaana abasajja ab'abazaana, Ibulayimu be yalina, Ibulayimu n'abawa bo ebirabo; n'abasindika okuva eri Isaaka omwana we, bwe yali ng'akyali mulamu, bagende ebuvanjuba, mu nsi ey'ebuvanjuba.
7 N'ennaku ez'emyaka ez'obulamu bwa IbuIayimu bwe yamala ze zino, emyaka kikumi mu nsanvu mu etaano.
8 Ibulayimu n’ata omukka n'afa ng'amaze okuwangaala obulungi, nga mukadde emyaka gye nga gituukiridde: n'atwalibwa eri abantu be.
9 Isaaka ne Isimaeri batabani be ne bamuziika mu mpuku ya Makupeera, mu Iusuku lwa Efulooni omwana wa Zokali Omukiiti, olutunuulira Mamule;
10 olusuku abaana ba Keesi lwe baaguza Ibulayimu: Ibulayimu mwe baamuziika omwo ne Saala mukazi we.
11 Awo olwatuuka Ibulayimu ng'amaze okufa Katonda n'awa Isaaka omwana we omukisa; Isaaka n'atuulanga ku Beerirakairoi.
12 Era okuzaala kwa Isimaeri, omwana wa Ibulayimu Agali Omamisiri, omuzaana wa Saala, gwe yazaalira Ibulayimu, kwe kuno:
13 n'abaana ba Isimarei, amannya gaabwe nga bwe gaali, nga bwe baazaalibwa, amannya gaabwe ge gano: omubereberye wa Isimaeri, Nebayoosi; ne Kedali, ne Adubeeri, ne Mibusamu,
14 ne Misuma, ne Duma, ne Masa;
15 Kadadi ne Teenna, Yettili, Nafisi, ne Kedema:
16 abo be baana ba Isimaeri, era ago ge mannya gaabwe, ng'ebyalo byabwe bwe byali, era nga bwe baakuba eweema zaabwe; abalangira kkumi na babiri ng'amawanga gaabwe bwe gaali.
17 N'emyaka gya Isimaeri gye yamala, emyaka kikumi mu asatu mu musanvu: n'ata omukka n'afa; n'atwalibwa eri abantu be.
18 Ne batuula okuva ku Kavira okutuuka ku Ssuuli ekitunuulira Misiri, ng'ogenda e Bwasuli: yatuulanga mu maaso ga baganda be bonna.
19 N'okuzaala kwa Isaaka, omwa-i na wa Ibulayimu, kwe kuno: Ibulayimu yazaala Isaaka:
20 era Isaaka yali yaakamaze emyaka ana bwe, yawasa Lebbeeka, omwana wa, Bessweri Omusuuli ow'e Padanalaamu, mwannyina Labbaani Omusuuli, okuba mukazi we.
21 Isaaka ne yeegayiririra Mukama mukazi we, kubanga yali mugumba: Mukama n'awulira okwegayirira kwe, ne Lebbeeka mukazi we n'aba olubuto.
22 Abaana ne bawakanira mu nda ye; n'ayogera nti Bwe kiri bwe kityo, kyenva mbeera, omulamu kiki? N'agenda okubuuza Mukama.
23 Mukama n'amugamba nti Amawanga abiri gali mu lubuto lwo. N'ebika ebibiri biryawukana n'okuva mu byenda byo: N'eggwanga erimu linaasinganga eggwanga eddala amaanyi; N'omukulu anaaweerezanga omuto.
24 Awo ennaku ze bwe zaatuukirira okuzaala, laba ne baba abalongo mu lubuto lwe.
25 N'omubereberye n'avaamu nga mumyufu, omubiri gwe gwonna nga gufaanana ekyambalo eky'ebyoya: ne bamutuuma erinnya lye Esawu.
26 Muganda we n'amuddirira n'avaamu, omukono gwe nga gukutte ekisinziiro kya Esawu; n'erinnya lye ne bamutuuma Yakobo: era Isaaka yali yaakamaze emyaka nkaaga, mukazi we bwe yabazaala.
27 Abalenzi ne bakula: Esawu n'abanga omuyizzi ow'amagezi, omusajja ow'omu nsiko; ne Yakobo yali musajja muteefu, eyatuulanga mu weema.
28 Era Isaaka n'ayagala Esawu, kubanga yalyanga ku muyiggo gwe: ne Lebbeeka n'ayagala Yakobo.
29 Yakobo n'afumba omugoyo: Esawu n'ayingira ng'a vudde mu nsiko, ng'akooye nga talina maanyi:
30 Esawu n'agamba Yakobo nti Ndiisa, nkwegayirira, omugoyo ogwo omumyufu; kubanga sirina maanyi: erinnya lye kye lyava liyitibwa Edomu.
31 Yakobo n'ayogera nti Nguza leero eby'obukulu bwo.
32 Esawu n'ayogera nti Laba, mbulako katono iokufa: n'eby'obukulu biringasa bitya?
33 Yakobo n'amugamba nti Ndayirira leero; n'amulayirira: n'aguza Yakobo eby'obukulu bwe.
34 Yakobo n'awa Esawu emmere n'omugoyo gw'ebijanjaalo; n'alya, n'anywa, n'agolokoka, ne yeegendera: bw'atyo Esawu n'anyooma eby'obukulu bwe.


text:
Olubereberye - Genesis
Essuula 5
1 Kino kye kitabo eky'okuzaalibwa kwa Adamu. Olunaku Katonda lwe yatonderamu omuntu, mu kifaananyi kya Katonda mwe yamukolera;
2 omusajja n'omukazi bwe yabatonda; n'abawa omukisa, n'abatuuma erinnya lyabwe Adamu ku lunaku lwe baatonderwamu.
3 Adamu n'amala emyaka kikumi mu asatu, n'azaala omwana ow'obulenzi mu kifaananyi kye, mu ngeri ye; n'amutuuma erinnya lye Seezi:
4 eanaku za Adamu bwe yamala okuzaala Seezi emyaka lunaana, n'azaala abaana ab'obulenzi n'ab'obuwala.
5 Ennaku zonna eza Adamu ze yamala ne ziba emyaka lwenda mu asatu; n'afa.
6 Seezi n'amala emyaka kikumi mu ataano, n'azaala Enosi.
7 Seezi n'awangaala bwe yamala okuzaala Enosi emyaka lunaana mu musanvu n'azaala abaana ab'obulenzi n'ab'obuwala;
8 ennaku zonna eza Seezi ne ziba emyaka lwenda mu kkumi n'ebiri; n'afa.
9 Enosi n'amala emyaka kyenda, n'azaala Kenani:
10 Enosi n'awangaala bwe yamala okuzaala Kenani emyaka lunaana mu kkumi n'etaano, n'azaala abaana ab'obulenzi n'ab'obuwala:
11 ennaku zonna eza Enosi ne ziba emyaka lwenda mu etaano; n'afa.
12 Kenani n'amala emyaka nsanvu, n'azaala Makalaleri:
13 Kenani n'awangaala bwe yamala okuzaala Makalaleri emyaka lunaana mu ana, n’azaala abaana ab'obulenzi n'ab'obuwala:
14 ennaku zonna eza Kenani ne ziba emyaka lwenda mu kkumi; n'afa.
15 Makalaleri n'amala emyaka nkaaga mu etaano, n'azaala Yakedi:
16 Makalaleri n'awangaala bwe yamala okuzaala Yaledi emyaka lunaana mu asatu, n'azaala abaana ab'obulenzi n'ab'obuwala:
17 ennaku zonna eza Makalaleri ne ziba emyaka lunaana mu kyenda mu etaano; n'afa.
18 Yaledi n'amala emyaka kikumi mu nkaaga mu ebiri, n'azaala Enoka;
19 Yaledi n'awangaala bwe yamala okuzaala Enoka emyaka lunaana, n'azaala abaana ab'obulenzi n'ab'obuwala:
20 ennaku zonna eza Yaledi ne ziba emyaka lwenda mu nkaaga mu ebiri; n'afa.
21 Enoka n'amala emyaka nkaaga mu etaano, n'azaala Mesuseera:
22 Enoka n'atambulira wamu ne Katonda bwe yamala okuzaala Mesuseera emyaka bisatu, n'azaala abaana ab'obulenzi n'ab'obuwala:
23 ennaku zonna eza Enoka ne ziba emyaka bisatu mu nkaaga mu etaano:
24 Enoka n'atambulira wamu ne Katonda: so n'atabeerawo; kubanga Katonda yamutwala.
25 Mesuseera n'amala emyaka kikumi mu kinaana mu musanvu, n’azaala Lameka:
26 Mesuseera n'awangaala bwe yamala okuzaala Lameka emyaka lusanvu mu kinaana mu ebiri, n'azaala abaana ab'obulelizi n'ab'obuwala:
27 ennaku zonna eza Mesuseera ne ziba emyaka lwenda mu nkaaga mu mwenda; n'afa.
28 Lameka n'amala emyaka kikumi mu kinaana mu ebiri, n'azaala omwana ow'obulenzi:
29 n'amutuuma erinnya lye Nuuwa, ng'ayogera nti Ono ye alitusanyusa mu mulimu gwaffe ne mu kutegana okw’emikono gyaffe olw’ensi Mukama gye yakolimira.
30 Lameka n'awangaala bwe yamala okuzaala Nuuwa emyaka bitaano mu kyenda mu etaano, n'azaala abaana ab'obulenzi n'ab'obuwala:
31 ennaku zonna eza Lameka ne ziba emyaka lusanvu mu nsanvu mu musanvu; n'afa.
32 Nuuwa yali nga yaakamala emyaka bitaano: Nuuwa n'azaala Seemu, Kaamu, ne Yafeesi.


text:
1 Bassekabaka 1 Kings
Chapter 5
1 Awo Kiramu kabaka w'e Tuulo n'atuma abaddu be eri Sulemaani; kubanga yawulira nga bamufuseeko amafuta okuba kabaka mu kifo kya kitaawe: kubanga Kiramu obw'edda yayagalanga Dawudi.
2 Sulemaani n'atumira Kiramu ng'ayogera nti
3 Omanyi Dawudi kitange nga teyayinza kuzimbira linnya lya Mukama Katonda we ennyumba olw'entalo ezaamwetooloola enjuyi zonna, okutuusa Mukama lwe yabateeka wansi w'ebigere bye.
4 Naye kaakano Mukama Katonda wange ampadde emirembe enjuyi zonna; tewali mulabe newakubadde akabi akajja.
5 Era, laba, nteesezza okuzimbira erinnya lya Mukama Katonda wange ennyumba, nga Mukama bwe yagamba Dawudi kitange nti Mutabani wo gwe nditeeka ku ntebe yo ng'adda mu bigere byo ye alizimbira erinnya lyange ennyumba.
6 Kale nno lagira bantemere emivule ku Lebanooni; n'abaddu bange banaabanga wamu n'abaddu bo era ndikuwa empeera olw'abaddu bo nga byonna bwe biriba by'oligamba: kubanga omanyi nga ku ffe tekuli n'omu alina amagezi okutema emiti okwenkana ab'e Sidoni.
7 Awo olwatuuka Kiramu bwe yawulira ebigambo bya Sulemaani, n'asanyuka nnyo n'ayogera nti Mukama yeebazibwe leero awadde Dawudi omwana ow'amagezi okufuga eggwanga lino ekkulu.
8 Awo Kiramu n'atumira Sulemaani ng'ayogera nti Mpulidde by'ontumidde: naakolanga byonna by'oyagala eby'emiti egy'emivule n'emiti egy'emiberosi.
9 Abaddu bange baligiggya ku Lebanooni ne bagiserengesa ku nnyanja: era ndigisengeka okuba ebitindiro okuyita ku nnyanja okugenda mu kifo ky'olindaga, era ndiragira okugisumululira eyo, naawe oligiweebwa: era olikola kye njagala bw'onoowanga emmere ey'ab'omu nnyumba yange.
10 Awo Kiramu n'awa Sulemaani emiti egy'emivule n'emiti egy'emiberosi nga byonna bwe byali bye yayagala.
11 Sulemaani n'awa Kiramu ebigero by'eŋŋaano obukumi bubiri okuba emmere ey'ab'omu nnyumba ye, n'amafuta amalongoofu ebigero amakumi abiri: bw'atyo Sulemaani bwe yawanga Kiramu buli mwaka.
12 Mukama n'awa Sulemaani amagezi, nga bwe yamusuubiza; ne waba emirembe eri Kiramu ne Sulemaani; ne balagaana endagaano bombi.
13 Awo kabaka Sulemaani n'asolooza abantu mu Isiraeri yenna; abaasoloozebwa ne baba abasajja obukumi busatu.
14 N'abasindikanga e Lebanooni, buli mwezi kakumi mu mpalo: baamalanga omwezi ku Lebanooni, n'emyezi ebiri ewaabwe: era Adoniraamu ye yali omugabe w'abo abaasoloozebwa.
15 Era Sulemaani yalina obukumi musanvu abaasitulanga emigugu, n'obukumi munaana abaatemeranga ku nsozi;
16 obutassaako baami ba Sulemaani abakulu abaalabirira omulimu, enkumi ssatu mu ebikumi bisatu, abaafuga abantu abaakola omulimu.
17 Kabaka n'alagira ne batema ne baggyayo amayinja amanene, amayinja ag'omuwendo omungi, okussaawo emisingi gy'ennyumba n'amayinja amabajje.
18 Abazimbi ba Sulemaani n'abazimbi ba Kiramu n'Abagebali ne bagalongoosa, ne bategeka emiti n'amayinja okuzimba ennyumba.


text:
1 Bassekabaka 1 Kings
Chapter 18
1 Awo olwatuuka ennaku nnyingi bwe zaayitawo, ekigambo kya Mukama ne kimujjira Eriya mu mwaka ogw'okusatu nga kyogera nti Genda weerage eri Akabu; nange nditonnyesa enkuba ku nsi.
2 Awo Eriya n'agenda okweraga eri Akabu. Era enjala ng'enyiikidde nnyo mu Samaliya.
3 Awo Akabu n'ayita Obadiya eyali saabakaaki. (Era Obadiya yatya nnyo Mukama:
4 kubanga olwatuuka Yezeberi bwe yamalawo bannabbi ba Mukama, Obadiya n'addira bannabbi kikumi n'abakweka mu mpuku ataano ataano, n'abaliisanga n'emigaati n'amazzi.)
5 Awo Akabu n'agamba Obadiya nti Genda obune ensi eri enzizi zonna ez'amazzi n'eri obugga bwonna: mpozzi tuliraba omuddo netuwonya embalaasi n'ennyumbu okufa tuleme okufiirwa ensolo zonna.
6 Awo ne bagabana ensi bombi okugibuna: Akabu ng'akwata ekkubo lye ye, ne Obadiya ng'akwata ekkubo lye ye.
7 Awo Obadiya ng'ali mu kkubo, laba, Eriya n'amusanga: n'amumanya n'avuunama amaaso ge n'ayogera nti Ggwe wuuno, mukama wange Eriya?
8 N'amuddamu nti Nze nzuuno: genda obuulire mukama wo nti Laba, Eriya ali wano.
9 N'ayogera nti Nnyonoonye mu ki, n'oyagala okuwaayo omuddu wo mu mukono gwa Akabu okunzita?
10 Nga Mukama Katonda wo bw'ali omulamu, tewali ggwanga newakubadde obwakabaka mukama wange gy'ataatuma okukunoonya: awo bwe baayogeranga nti Tali wano, n'alayiza obwakabaka obwo n'eggwanga nga tebakulabye.
11 Kale kaakano oyogedde nti Genda obuulire mukama wo nti Laba, Eriya ali wano.
12 Kale olulituuka nga kyenjije nkuveeko kale omwoyo gwa Mukama gunaakutwala gye simanyi; kale bwe ndituuka ne mbuulira Akabu n'atayinza kukulaba, alinzita: naye nze omuddu wo ntya Mukama okuva mu buto bwange.
13 Tekibuulirwanga mukama wange kye nnakola, Yezeberi bwe yatta banaabbi ba Mukama, bwe nnakweka abasajja kikumi ku bannabbi ba Mukama mu mpuku ataano ataano, ne mbaliisa emigaati n’amazzi?
14 Kale kaakano oyogedde nti Genda obuulire mukama wo nti Laba, Eriya aliwano: kale ananzita.
15 Awo Eriya n'ayogera nti Nga Mukama ow'eggye bw'ali omulamu, gwe nnyimiririra mu maaso ge, siireme kweraga eri ye leero.
16 Awo Obadiya n'agenda okusisinkana Akabu n'amubuulira: Akabu n'agenda okusisinkana Eriya.
17 Awo olwatuuka Akabu bwe yalaba Eriya Akabu n'amugamba nti Ggwe wuuno, ggwe ateganya Isiraeri?
18 N'addamu nti Nze sinnateganya Isiraeri; naye ggwe n'ennyumba ya kitaawo, kubanga mwaleka ebiragiro bya Mukama, n'ogoberera Babaali.
19 Kale nno tuma okuŋŋaanyize gye ndi Isiraeri yenna ku lusozi Kalumeeri ne bannabbi ba Baali ebikumi bina mu ataano ne bannabbi ba Baaseri ebikumi bina abalya ku mmeeza ya Yezeberi.
20 Awo Akabu n'atumira abaana ba Isiraeri bonna n'akuŋŋaanyiza bannabbi ku lusozi Kalumeeri.
21 Awo Eriya n'asemberera abantu bonna, n’ayogera nti Mulituusa wa okutta aga n'aga nga mulowooza wabiri? Mukama oba ye Katonda, mumugoberere: naye oba Baali, kale mumugoberere ye. Abantu ne batamuddamu kigambo.
22 Awo Eriya n'agamba abantu nti Nze nzekka nze nsigaddewo nnabbi wa Mukama; naye bannabbi ba Baali abasajja ebikumi bina mu ataano.
23 Kale batuwe ente bbiri; beeroboze eate emu okuba eyaabwe, bagitemeeteme, bagiteeke ku nku, so tebateeka muliro wansi: nange naalongoosa ente ey'okubiri, ne ngiteeka ku nku, ne siteeka muliro wansi.
24 Kale mmwe mukaabirire erinnya lya katonda wammwe, nange naakaabirira erinnya lya Mukama: kale Katonda anaddamu n'omuliro oyo abe Katonda. Awo abantu ne baddamu ne boogera nti Oyogedde bulungi.
25 Awo Eriya n'agamba bannabbi ba Baali nti Mweroboze ente emu okuba eyammwe, musooke okugirongoosa; kubanga muli bangi; mukaabirire erinnya lya katonda wammwe, naye temuteeka muliro wansi.
26 Ne baddira ente gye baaweebwa, ne bagirongoosa, ne bakaabirira erinnya lya Baali okuva enkya okutuusa ettuntu, nga boogera nti Ai Baali, tuwulire. Naye ne wataba ddoboozi newakubadde addamu n'omu. Ne babuuka awali ekyoto ekyakolebwa.
27 Awo olwatuuka mu ttuntu Eriya n'abaduulira n'ayogera nti Mwogerere waggulu: kubanga katonda; oba afumiitiriza oba akyamye oba ali mu lugendo oba mpozzi yeebase, kigwanidde okumuzuukusa.
28 Ne boogerera waggulu ne beesala n'obwambe n'amafumu ng'engeri yaabwe bwe yali okutuusa omusaayi lwe gwakulukutira ku bo.
29 Awo olwatuuka ettuntu bwe lyali limenyese, ne balagula okutuusa ekiseera eky'okuwaayo ekitone eky'akawungeezi; naye ne wataba ddoboozi newakubadde addamu n'omu newakubadde assaayo omwoyo.
30 Awo Eriya n'agamba abantu bonna nti Munsemberere; abantu bonna ne bamusemberera. N'addaabiriza ekyoto kya Mukama ekyali kisuuliddwa.
31 Awo Eriya n'addira amayinja kkumi n'abiri ng'omuwendo bwe guli ogw'ebika by'abaana ba Yakobo eyajjirwa ekigambo kya Mukama nga kyogera nti Isiraeri lye linaabanga erinnya lyo.
32 N'azimba amayinja okuba ekyoto mu linnya lya Mukama, n'asima olusalosalo okwetooloola ekyoto, obunene bwa lwo olugyamu ebigero bibiri eby'ensigo.
33 N'atindikira enku, n'atemaatema ente, n'agiteeka ku nku. N'ayogera nti mujjuze amapipa ana amazzi, mugafuke ku kiweebwayo ekyokebwa ne ku nku.
34 Awo n'ayogera nti Mukole bwe mutyo omulundi ogw'okubiri; ne bakola bwe batyo omulundi ogw'okubiri. N'ayogera nti Mukole bwe mutyo omulundi ogw'okusatu; ne bakola bwe batyo omulundi ogw'okusatu.
35 Amazzi ne gakulukuta okwetooloola ekyoto; n'ajjuza n'olusalosalo amazzi.
36 Awo olwatuuka mu kiseera eky'okuwaayo ekitone eky'akawungeezi Eriya nnabbi n'asembera n'ayogera nti Ai Mukama Katonda wa Ibulayimu, owa Isaaka ne Isiraeri, kitegeerebwe leero nga ggwe Katonda mu Isiraeri, era nga nze ndi muddu wo, era nga nkoze bino byonna lwa kigambo kyo.
37 Mpulira, ai Mukama, mpulira, abantu bano bamanye nga ggwe, Mukama, ggwe Katonda, era ng'okyusizza emitima gyabwe okuddayo.
38 Awo omuliro gwa Mukama ne gugwa ne gwokya ekiweebwayo ekyokebwa n'enku n'amayinja n'enfuufu, ne gukombera ddala amazzi agaali mu lusalosalo.
39 Awo abantu bonna bwe baakiraba ne bavuunama amaaso gaabwe: ne boogera nti Mukama ye Katonda; Mukama ye Katonda.
40 Awo Eriya n'abagamba nti Mukwate bannabbi ba Baali: waleme okuwona n'omu. Ne babakwata: Eriya n'abaserengesa eri akagga Kisoni n'abattira eyo.
41 Awo Eriya n'agamba Akabu nti Golokoka olye onywe; kubanga waliwo okuwuuma kw'enkuba nnyingi.
42 Awo Akabu n’agolokoka okulya n'okunywa. Eriya n'alinnya ku ntikko y'e Kalumeeri; n'avuunama ku ttaka, n'ateeka amaaso ge wakati w'amaviivi ge.
43 N'agamba omuddu we nti Yambuka nno olengere awali ennyanja. N'alinnya n'alengera n'ayogera nti Tewali kintu. N'ayogera nti Genda nate emirundi musanvu.
44 Awo olwatuuka omulundi ogw'omusanvu, n'ayogera nti Laba, ekire kirinnya nga kiva mu nnyanja ekiri ng'omukono gw'omuntu obutono. N'ayogera nti Yambuka ogambe Akabu nti Teekateeka eggaali lyo, oserengete, enkuba ereme okukuziyiza.
45 Awo olwatuuka ekiseera kitono bwe kyayitawo, eggulu ne libindabinda ebire n'embuyaga, ne waba enkuba nnyingi. Akabu n'alinnya mu ggaali n'agenda e Yezuleeri.
46 Omukono gwa Mukama ne guba ku Eriya; ne yeesiba ekimyu n'addukira mu maaso ga Akabu okutuusa awayingirirwa e Yezuleeri.


text:
Obukuumi - Protection
- Leviticus 25:18 Kye munaavanga mukola ama teeka gange, ne mwekuumanga emisango gyange ne mugikola; era munaatuulanga mu nsi mirembe.
- Ekyamateeka - Deuteronomy 33:12 Ku Benyamini n'ayogera nti Omwagalwa wa Mukama anaatuulanga mirembe awali ye; Amubikkako okuzibya obudde, Era atuula wakati w'ebibegabega bye
- 2 Samuel 7:29 kale nno kkiriza okuwa omukisa ennyumba ey'omuddu wo, ebeerenga mu maaso go ennaku zonna: kubanga ggwe, ai Mukama Katonda, okyagedde: era ennyumba y'omuddu wo eweebwenga omukisa gwo ennaku zonna.
- 2 Samuel 8:6 Awo Dawudi n'ateeka ebigo mu Busuuli obw'e Ddamasiko: Abasuuli ne bafuuka baddu ba Dawudi, ne baleeta ebirabo. Mukama n'amuwanga Dawudi okuwangula buli gye yagendanga.
- 1 Ebyomumirembe - 1 Chronicles 17:8 era nabeeranga naawe buli gye wagendanga, ne mmalawo abalabe bo bonna mu maaso go; era ndikuwa erinnya okufaanana erinnya ly'abakulu abalimu nsi.
- Zabbuli - Psalms 21:7-9 Kubanga kabaka yeesiga Mukama, N'olw'ekisa ky'oyo ali waggulu ennyo taasagaasaganenga. Omukono gwo gulituuka ku balabe bo bonna: Omukono gwo ogwa ddyo gulituuka ku abo abakukyawa. Olibafaananya ng'ekikoomi ekyaka mu biro eby'obusungu bwo. Mukama alibamira mu kiruyi kye, N'omuliro gulibalya.
- Zabbuli - Psalms 63:11 , Naye kabaka alisanyukira Katonda: Buli amulayira ye alyenyumiriza; Kubanga akamwa k'abo aboogera eby'obulimba kalizibibwa.
- Zabbuli - Psalms 132:17,18 Eyo gye ndyanyisiza ejjembe lya Dawudi: Namuteekerawo ettabaaza eyo gwe nnafukako amafuta. Abalabe be ndibambaza ensonyi: Naye ku mutwe gwe engule ye eriraba omukisa.
- Zabbuli - Psalms 144:10 Ye wuuyo awa bakabaka obulokozi: Awonya Dawudi omuddu we eri ekitala ekiruma.
- Ekyamateeka - Deuteronomy 33:27 Katonda ataggwaawo kye kifo ky'otuulamu, Era emikono egitaggwaawo gikuwanirira: Naasimbulamu abalabe mu maaso go, Naayogera nti Zikiriza.
- Zabbuli - Psalms 4:8 Obulokozi buli eri Mukama: Omukisa gwo gubeere ku bantu bo. (Seera)
- Zabbuli - Psalms 16:8 Mukama mmutadde mu maaso gange bulijjo. Kubanga ye ali ku mukono gwange ogwa ddyo, sirisagaasagana.
- Zabbuli - Psalms 34:7 Malayika wa Mukama asiisira okwetooloola abo abamurya, N'abalokola.
- Zabbuli - Psalms 46:1 Katonda kye kiddukiro n'amaanyigaffe, Omubeezi ddala atabula mu kulaba ennaku.
- Zabbuli - Psalms 91:9, 10 Kubanga ggwe, ai Mukama, oli kiddukiro kyange Omufudde oyo ali waggulu ennyo ekigo kyo w'otuula; Tewali kabi akalikubaako, so tewali kibonoobono ekirisemberera eweema yo.
- Zabbuli - Psalms 127:1 Mukama bw'atazimba nnyumba, Abagizimba bakolera bwereere: Mukama bw'atakuuma kibuga, Omukuumi atunuulirira bwereere.
- Engero - Proverbs 3:26 Kubanga Mukama ye anaabanga obwesige bwo, Era ye anaakuumanga ekigere kyo olemenga okuwambibwa
- Engero - Proverbs 14:26 Mu kutya Mukama mulimu okuguma ennyo omwoyo: N'abaana be baliba n'obuddukiro.
- Engero - Proverbs 18:10 Erinnya lya Mukama kigo kya maanyi: Omutuukirivu addukira omwo n'aba mirembe.
- Engero - Proverbs 21:31 Embalaasi etegekerwa olunaku olw'olutalo. Naye okuwangula kuva eri Mukama.
- Engero - Proverbs 30:5BBuli kigambo kya Katonda kikemebwa: Aba ngabo eri abo abamwesiga.
- Amosi - Amos 3:7 Mazima Mukama Katonda taliiko ky'alikola wabula ng'abikkulidde abaddu be bannabbi ekyama kye.


text:
Amalala - Pride
- Temwogeranga nate bya kyejo kingi ekyenkanidde awo; Eby'amalala tebivanga mu kamwa kammwe: Kubanga Mukama Katonda wa kumanya, N'oyo ye apima ebikolwa. - 1 Samwiri - 1 Samuel 2:3
- Amalala lwe gajja, lwe wajja n'ensonyi: Naye amagezi gaba n'abeetoowaza. - Engero - Proverbs 11:2
- Amalala galeeta okuwakana okwereere: Naye amagezi gaba n'abo abateesa obulungi.
- Engero - Proverbs 13:10
- Mukama alisimbula ennyumba ey'ab'amalala: Naye alinyweza ensalo ya nnamwandu. - Engero - Proverbs 15:25
- Obugagga n'ekitiibwa n'obulamu Ye mpeera ey'okwetoowazanga n'okutyanga Mukama. - Engero - Proverbs 22:4
- Amalala ag'omuntu galimutoowaza: Naye alina omwoyo ogwetoowaza alifuna ekitiibwa. - Engero - Proverbs 29:23
- Kale alowooza ng'ayimiridde yeekuumenga aleme okugwa. - 1 Abakkolinso - 1 Corinthians 10:12
- Mwetoowazenga mu maaso ga Mukama waffe, naye alibagulumiza. - Yakobo - James 4:10
- Kubanga buli muntu yenna eyeegulumiza alitoowazibwa; n'oyo eyeetoowaza aligulumizibwa. - Lukka - Luke 14:11
- Naye ebibala by'Omwoyo kwe kwagala, okusanyuka, emirembe, okugumiikiriza, ekisa, obulungi, okukkiriza, obuwombeefu, okwegendereza: ku biri ng'ebyo tewali mateeka. - Abaggalatiya - Galatians 5:22,23
- temukolanga kintu kyonna olw'okuyomba newakubadde olw'ekitiibwa ekitaliimu, wabula mu buwombeefu buli muatu agulumizenga munne okusinga bwe yeegulumiza yekka; temutunuuliranga buli muntu ebibyo yekka, era naye buli muntu n'eby'abalala. Mmwe mubeerengamu okulowooza kuli, era okwali mu Kristo Yesu; - Abafiripi - Philippians 2:3-5
- Buli muntu alina omutima ogw'amalala wa muzizo eri Mukama: Omukono newakubadde nga gwegatta n'omukono, taliwona kubonerezebwa. - Engero - Proverbs 16:5
- Amalala gakulembera okuzikirira, N'omwoyo ogwegulumiza gukulembera ekigwo. - Engero - Proverbs 16:18
- Waliwo ekkubo omuntu ly'ayita eddungi, Naye enkomerero yaalyo makubo ga kufa. - Engero - Proverbs 16:25
- Okuzikiriza nga tekunnabaawc omutima gw'omuntu gwegulumiza, Era okwetoowaza kukulembera ekitiibwa. - Engero - Proverbs 18:12
- Naye yeeyongera okugaba ekisa. Kyekiva kyogera nti Katonda alwana n'ab'amalala, naye abawombeefu abawa ekisa. - Yakobo - James 4:6
- Abawombeefu anaabaluŋŋamyanga mu musango: Era abawombeefu anaabayigirizanga ekkubo lye. - Zabbuli - Psalms 25:9
- Bwe mutyo, abavubuka, mugonderenga abakadde. Era mwenna mwesibenga obuwombeefu, okuweerezagananga mwekka na mwekka: kubanga Katonda aziyiza ab'amalala, naye abawombeefu abawa ekisa.
Kale mwewombeekenga wansi w'omukono ogw'amaanyi ogwa Katonda, ayoke abagulumize ng'obudde buuuse;
nga mumusindiikiririzaiga ye okweraliikirira kwammwe kwonna, kubanga ye ateeka ku nwoyo ebigambo byammwe. - 1 Peetero - 1 Peter 5:5-7
- Awo kabaka wa Isiraeri n'addamu n'ayogera nti Mumugambe nti Eyeesiba ebyakulwanyisa bye aleme okwenyumiriza ng'oyo abyesumulula. - 1 Bassekabaka - 1 Kings 20:11
- Kubanga bino byonna omukono gwange gwe gwabikola, era ebyo byonna ne bibaawo bwe bityo, bw'ayogera Mukama: naye omwavu era alina omwoyo oguboneredde era akankanira ekigambo kyange ye wuuyo gwe nditunuulira. - Isaaya - Isaiah 66:2


text:
Eseza Esther
Chapter 10
1 Awo kabaka Akaswero n'asalira ensi omusolo, n'ebizinga eby'omu nnyanja.
2 Era ebikolwa byonna eby'obuyinza bwe n'amaanyi ge n'okutegeereza ddala obukulu bwa Moluddekaayi bwe bwenkana, kabaka bwe yamukuza, tebyawandiikibwa mu kitabo eky'ebyomumirembe gya bassekabaka b'e Bumeedi n'e Buperusi?
3 Kubanga Moluddekaayi Omuyudaaya yaddirira kabaka Akaswero, era yali mukulu mu Bayudaaya, era yakkirizibwa ekibiina kya baganda be; ng'ayagala okukola abantu be obulungi, era ng'abuulira ezzadde lye lyonna emirembe.


text:
Bya ALI KIZZA
AKULIRA ebikwekweto ku poliisi y’e Nateete, Moses Muzima yalaze nti muntu muwulize bwe
yakoze ekyo kyennyini Katikkiro wa Buganda, Charles Peter Mayiga kye yakuutira abantu
eky’okusimba omuti ku buko gye bagenze okubanjula.
Muzima eyayaniriziddwa mu mizira olw’essanyu ye ne banne abamuwerekedde lye
baalaze ab’oku kyalo Lusozi e Kalungu.
Yawerekeddwaako baserikale banne n’emikwano ng’agenda mu maka ga bazadde ba
kabiite we Esther Namayega era zaagenze okuwera 8:00 ez’olweggulo nga bataka.
Baagabuddwa oluvannyuma n’asimba omuti mu luggya ku buko nga Katikkiro bwe yakunga abantu abagenda okwanjulwa okukola.
Muzima ng’asimba omuti mu luggya lwa bakadde ba Esther Namayega .
Omugole olwafulumye enju bakadde ba Muzima okwabadde kitaawe omuto ne basituka mu
butebe ne bagenda awali omugole ne basuulamu amazina agayitibwa ekitagururo.
Muzeeyi Francis Semanda taata wa Namayega olwakkiriza okuzaala Muzima ne bawaayo omutwalo
n’ebirabo ebirala ne baabuka awaka ku ssaawa 12:00 ez’akawungeezi.


text:
Chapter 12
1 N'atanula okwogerera nabo mu ngero. Omuntu yasimba olusuku lw'emizabbibu, n'alusibako olukomera, n'asimamu essogolero, n'azimbamu ekigo, n'alupangisaamu abalimi, n'atambula mu nsi endala.
2 Awo omwaka bwe gwatuuka n'atuma omuddu eri abalimi, abalimi bamuwe ebibala by'emizabbibu gye.
3 Ne bamukwata, ne bamukuba, n'addayo ngalo nsa.
4 Ate n'abatumira omuddu omulala, oyo ne bamwasa olubale, ne bamuswaza.
5 N'atuma omulala; oyo ne bamutta: n'abalala bangi; abamu nga babakuba, abalala nga babatta.
6 Yali ng'alina omu, omwana omwagalwa: oluvannyuma n'amutuma gye baali, ng'agamba nti Banassaamu ekitiibwa omwana wange.
7 Naye abalimi bali ne bagambagana bokka na bokka nti Ono ye musika, kale tumutte, n'obusika buliba bwaffe.
8 Ne bamukwata, ne bamutta, ne bamusuula ebweru w'olusuku lw'emizabbibu.
9 Kale alibakola atya nannyini lusuku lw'emizabbibu? Alijja alizikiriza abalimi, n'olusuku lw'emizabbibu aliruwa balala.
10 Temusomanga n'akatono ekyo ekyawandiikibwa nti Ejjinja abazimbi lye baagaana, Eryo lyafuulibwa omutwe ogw'oku nsonda:
11 Ekyo kyava eri Mukama, Era kya kitalo mu maaso gaffe?
12 Ne basala amagezi okumukwata; ne batya ebibiina: kubanga baategeera ng'ageredde ku bo olugero olwo: ne bamuleka, ne bagenda.
13 Ne batuma gy'ali ab'omu Bafalisaayo n'Abakerodiyaani okumutega mu bigambo.
14 Awo bwe bajja, ne bamugamba nti Omuyigiriza, tumanyi ggwe ng'oli wa mazima, so ebigambo by'omuntu yenna tobissaako mwoyo: kubanga tososola mu bantu, naye oyigiriza ekkubo lya Katonda mu mazima: kale kirungi okuwanga Kayisaali omusolo, nantiki si weewaawo?
15 Tuwengayo, oba tetuwangayo? Naye bwe yategeera bunnanfuusi bwabwe, n'abagamba nti Munkemera ki? Mundeetere eddinaali, ngirabe.
16 Ne bagireeta. N'abagamba nti Ekifaananyi kino n'obuwandiikeko buno by'ani? Ne bamugamba nti Bya Kayisaali.
17 Yesu n'abagamba nti Ebya Kayisaali mumuwenga Kayisaali, n'ebya Katonda mumuwenga Katonda. Ne bamwewuunya nnyo.
18 Awo Abasaddukaayo, abagamba nti tewali kuzuukira, ne bajja w'ali; ne bamubuuza ne bagamba nti
19 Omuyigiriza, Musa yatuwandiikira nti Muganda w'omuntu bw'afanga, n'aleka mukazi we, nga talese mwana, muganda we atwalanga mukazi we, n'assizaawo muganda we ezzadde.
20 Kale waaliwo ab'oluganda musanvu: ow'olubereberye n'awasa omukazi, n'afa, n'atalekaawo zzadde;
21 ow'okubiri n'amuwasa n'afa, era naye n'atalekaawo zzadde; n'ow'okusatu bw'atyo:
22 bonna omusanvu ne batalekaawo zzadde. Oluvannyuma bonna nga baweddewo n'omukazi n'afa.
23 Kale bwe balizuukira aliba muka ani ku bo? kubanga bonna omusanvu baamuwasa.
24 Yesu n'abagamba nti Si kyemuva mukyama nga temumanyi ebyawandiikibwa newakubadde amaanyi ga Katonda?
25 Kubanga bwe balizuukira mu bafu tebaliwasa, so tebaliwayira; naye baliba nga bamalayika ab'omu ggulu.
26 Naye eby'abafu okuzuukizibwa; temusomanga mu kitabo kya Musa ku Kisaka, Katonda bwe yamubuulira ng'agamba nti Nze ndi Katonda wa Ibulayimu, era Katonda wa Isaaka, era Katonda wa Yakobo?
27 Si Katonda wa bafu, naye wa balamu: mukyama nnyo.
28 Awo omu ku bawandiisi n'ajja n'awulira nga beebuuzaganya bokka na bokka, n'amanya ng'abazzeemu bulungi, n'amubuuza nti Tteeka ki ery'olubereberye ku gonna?
29 Yesu n'addamu nti Ery'olubereberye lye lino nti Wulira Isiraeri; Mukama Katonda waffe, Mukama ye omu;
30 era yagalanga Mukama Katonda wo n'omutima gwo gwonna, n'obulamu bwo bwonna, n'amagezi go gonna, n'amaanyi go gonna.
31 Ery'okubiri lye lino nti Yagalanga muliraanwa wo nga bwe weeyagala wekka. Tewali tteeka ddala erisinga ago obukulu.
32 Omuwandiisi n'amugamba nti Mazima, Omuyigiriza, oyogedde bulungi nga Katonda ali omu so tewali mulala wabula ye:
33 n'okumwagala n'omutima gwonna, n'okutegeera kwonna, n'amaanyi gonna, n'okwagala muliraanwa wo nga bwe weeyagala wekka kusinga nnyo ebiweebwayo byonna ebiramba ebyokebwa ne ssaddaaka.
34 Awo Yesu bwe yalaba ng'amuzzeemu ng'omutegeevu, n'amugamba nti Toli wala obwakabaka bwa Katonda. Awo ne wataba muntu ayaŋŋanga okumubuuza nate.
35 Yesu n'addamu n'agamba ng'ayigiriza mu yeekaalu nti Abawandiisi ekibagambya ki nti Kristo mwana wa Dawudi?
36 Dawudi yennyini yagamba mu Mwoyo Omutukuvu nti Mukama yagamba Mukama wange nti Tuula ku mukono gwange ogwa ddyo, Okutuusa lwe ndifuula abalabe bo entebe y'ebigere byo.
37 Dawudi yennyini amuyita Mukama we, abeera atya omwana we? Ab'omu kibiina ne bamuwulira n'essanyu.
38 Awo mu kuyigiriza kwe n'abagamba nti Mwekuume abawandiisi abaagala okutambula nga bambadde engoye empanvu, n'okulamusibwa mu butale,
39 n'entebe ez'oku manjo mu makuŋŋaaniro n'ebifo eby'ekitiibwa mu mbaga;
40 abalya ennyumba za bannamwandu, era abasaba ennyo mu bunnanfuusi; abo balizza omusango ogusinga obunene.
41 N'atuula okwolekera eggwanika, n'alaba ebibiina bwe bisuula effeeza mu ggwanika: bangi abaali abagagga abaasuulamu ebingi.
42 Awo nnamwandu omu omwavu n'ajja, n'asuulamu ebitundu bibiri, ye kodulante.
43 N'ayita abayigirizwa be, n'abagamba nti Mazima mbagamba nti Nnamwandu ono omwavu asuddemu bingi okusinga bonna abasuula mu ggwanika:
44 kubanga bonna basuddemu ku bibafikkiridde; naye oyo mu kwetaaga kwe asuddemu byonna by'ali nabyo; bwe bulamu bwe bwonna.


text:
Essuula 16
1 Naye okukuŋŋaanyizanga ebintu abatukuvu, nga bwe nnalagira ekkanisa ez'e Ggalatiya, nammwe mukolenga bwe mutyo.
2 Ku lunaku olw'olubereberye mu ssabbiiti buli muntu mu mmwe aterekenga ewuwe nga bw'ayambiddwa, ebintu bireme okukuŋŋaanyizibwa lwe ndijja.
3 Era bwe ndituuka be mulisiima mu bbaluwa abo be ndituma okutwala ekisa kyammwe mu Yerusaalemi:
4 era oba nga kirinsaanira nange okugenda, baligenda nange.
5 Naye ndijja gye muli bwe ndiba nga mmaze okuyita mu Makedoni; kubanga ndiyita mu Makedoni:
6 naye mpozzi ndituula gye muli katono, oba n'okumala ndimalayo biro bya ttoggo byokka, mmwe mulyoke munsibirire gye ndigenda yonna.
7 Kubanga ssaagala kubalaba kaakano nga mpita buyisi: kubanga nsuubira okulwayo katono gye muli, Mukama waffe bw'alikkiriza.
8 Naye ndirwayo mu Efeso okutuusa ku Pentekoote;
9 kubanga oluggi olunene era olw'emirimu emingi lunziguliddwawo, era abalabe bangi.
10 Naye oba nga Timoseewo alijja, mulabe abeerenga gye muli awatali kutya; kubanga akola omulimu gwa Mukama waffe era nga nze:
11 kale omuntu yenna tamunyoomanga. Naye mumusibirire n'emirembe, ajje gye ndi: kubanga nsuubira okumulaba awamu n'ab'oluganda.
12 Naye ebya Apolo ow'oluganda, nnamwegayirira nnyo okujja gye muli awamu n'ab'oluganda: n'atayagalira ddala kujja mu kiseera kino; naye alijja bw'alifuna ebbanga.
13 Mutunulenga, munywerenga mu kukkiriza, mubeerenga basajja, mubeerenga ba maanyi.
14 Byonna bye mukola bikolebwenga mu kwagala.
15 Naye mbeegayirira, ab'oluganda (mumanyi ennyumba ya Suteefana, nga gwe mwaka omubereberye ogw'omu Akaya, era nga beeteeseteese okuweereza abatukuvu),
16 nammwe muwulirenga abali ng'abo, na buli muntu akolera awamu naffe afuba.
17 Era nsanyukira okujja kwa Suteefana ne Folutunaato ne Akayiko: kubanga ebyabula ku lwammwe baabituukiriza.
18 Kubanga baawummuza omwoyo gwange n'ogwammwe: kale mukkirizenga abali ng'abo.
19 Ekkanisa ez'omu Asiya zibalamusizza. Akula ne Pulisika babalamusizza nnyo mu Mukama waffe; n'ekkanisa eri mu nnyumba yaabwe.
20 Ab'oluganda bonna babalamusizza. Mulamusagane n'okunywegera okutukuvu.
21 Kuno kwe kulamusa kwange Pawulo n'omukono gwange.
22 Omuntu yenna bw'atayagalanga Mukama waffe, akolimirwenga. Mukama waffe ajja.
23 Ekisa kya Mukama waffe Yesu Kristo kibeerenga nammwe.
24 Okwagala kwange kubeerenga nammwe mwenna mu Kristo Yesu. Amiina.


text:
Essuula 14
1 Ne ndaba, era, laba, Omwana gw'endiga ng'ayimiridde ku lusozi Sayuuni, era wamu naye akasiriivu mu obukumi buna mu enkumi nnya, nga balina erinnya lye n'erinnya lya Kitaawe nga liwandiikiddwa ku byenyi byabwe.
2 Ne mpulira eddoboozi eriva mu ggulu, ng'eddoboozi ly'amazzi amangi, era ng'eddoboozi ly'okubwatuka okunene: n'eddoboozi lye nnawulira ng'ery'abakubi b'ennanga nga bakuba ennanga zaabwe:
3 ne bayimba ng'oluyimba oluggya mu maaso g'entebe ey'obwakabaka, ne mu maaso g'ebiramu ebina n'abakadde; so tewali muntu eyayinza okuyiga oluyimba olwo wabula akasiriivu mu obukumi buna mu enkumi nnya, abaagulibwa mu nsi.
4 Abo be bateeyonoona eri abakazi; kubanga tebamanyanga mukazi. Abo be bagoberera Omwana gw'endiga buli gy'agenda. Abo baagulibwa mu bantu okuba ebibala eby'olubereberye eri Katonda n'eri Omwana gw'endiga.
5 Era mu kamwa kaabwe temwalabika bulimba: tebaliiko bulema.
6 Ne ndaba malayika omulala ng'abuuka mu bbanga ery'omu ggulu ng'alina enjiri ey'emirembe n'emirembe, okubuulira abatuula ku nsi na buli ggwanga n'ekika n'olulimi n'abantu,
7 ng'ayogera n'eddoboozi ddene nti Mutye Katonda, mumuwe ekitiibwa; kubanga ekiseera eky'omusango gwe kituuse: mumusinze eyakola eggulu n'ensi n'ennyanja n'ensulo z'amazzi.
8 Ne malayika omulala ow'okubiri n'agoberera, ng'ayogera nti Kigudde kigudde Babulooni ekinene ekyanywesa amawanga gonna ku mwenge gw'obusungu bw'obwenzi bwakyo.
9 Ne malayika omulala ow'okusatu n'abagoberera, ng'ayogera n'eddoboozi ddene nti Omuntu yenna bw'asinza ensolo n'ekifaananyi kyayo, era bw'akkiriza enkovu ku kyenyi kye, oba ku mukono gwe,
10 oyo naye alinywa ku mwenge ogw'obusungu bwa Katonda, ogufukibwa ogutatabulwamu mazzi mu kikompe eky'obusungu bwe; era alibonyaabonyezebwa mu muliro n'ekibiriiti mu maaso ga bamalayika abatukuvu ne mu maaso g'Omwana gw'endiga:
11 n'omukka ogw'okubonyaabonyezebwa kwabwe gunyooka emirembe n'emirembe; so tebalina kuwummula emisana n'ekiro abasinza ensolo n'ekifaananyi kyayo, na buli akkiriza enkovu y'erinnya lyayo.
12 Awo we wali okugumiikiriza kw'abatukuvu, abakwata ebiragiro bya Katonda n'okukkiriza kwa Yesu.
13 Ne mpulira eddoboozi eriva mu ggulu nga lyogera nti Wandiika nti Baweereddwa omukisa abafu abafiira mu Mukama waffe okutanula leero; weewaawo, bw'ayogera Omwoyo, balyoke bawummule mu kutegana kwabwe; kubanga ebikolwa byabwe bigenda nabo.
14 Ne ndaba, era, laba, ekire ekyeru; ne ku kire ne ndaba atuddeko eyali afaanana ng'omwana w'omuntu, ng'alina ku mutwe gwe engule eya zaabu, ne mu mukono gwe ekiwabyo eky'obwogi.
15 Ne malayika omulala n'ava mu yeekaalu, ng'ayogerera waggulu n'eddoboozi ddene ng'agamba oyo atudde ku kire nti Teekako ekiwabyo kyo, okungule: kubanga ekiseera eky'okukunguliramu kituuse, kubanga ebikungulwa eby'ensi bikaze.
16 N'oyo atudde ku kire n'asuula ekiwabyo kye ku nsi, n'ensi n'ekungulibwa.
17 Ne malayika omulala n'ava mu yeekaalu ey'omu ggulu, naye ng'alina ekiwabyo eky'obwogi.
18 Ne malayika omulala n'ava ku kyoto, ye yalina obuyinza ku muliro; n'ayogerera waggulu n'eddoboozi ddene ng'agamba oyo alina ekiwabyo eky'obwogi, ng'ayogera nti Teekako ekiwabyo kyo eky'obwogi, onoge ebirimba by'omuzabbibu gw'ensi; kubanga ezabbibu zaagwo zengeredde ddala.
19 Ne malayika n'asuula ekiwabyo kye ku nsi, n'anoga omuzabbibu gw'ensi, n'akisuula mu ssogolero eddene ery'obusungu bwa Katonda.
20 N'essogolero ne lirinnyirirwa ebweru w'ekibuga, n'omusaayi ne guva mu ssogolero, okutuuka ku nkoba z'embalaasi, n'okutuuka amabanga lukumi mu lukaaga.


text:
Essuula 11
1 Mungobererenga nze, nga nange bwe ngoberera Kristo.
2 Mbatendereza kubanga munjijukira mu byonna, era munyweza bye mwaweebwa nga bwe nnabibawa.
3 Naye njagala mmwe okumanya ng'omutwe gwa buli musajja ye Kristo; n'omutwe gw'omukazi ye musajja; n’omutwe gwa Kristo ye Katonda.
4 Buli musajja bw'asaba oba bw'abuulira, omutwe gwe nga gubikkiddwako, aswaza omutwe gwe.
5 Naye buli mukazi bw'asaba oba bw'abuulira, omutwe gwe nga tegubikkiddwako, aswaza omutwe gwe: kubanga bwe bumu ddala ng'amwereddwa.
6 Kuba oba ng'omukazi tabikkibwako, era asalibwenga enviiri: naye oba nga kya nsonyi omukazi okusalibwanga enviiri oba okumwebwanga, abikkibwengako.
7 Kubanga omusajja tekimugwanira kubikkibwanga ku mutwe, kubanga oyo kye kifaananyi n'ekitiibwa kya Katonda: naye omukazi kye kitiibwa ky'omusajja.
8 Kubanga omusajja teyava mu mukazi; wabula omukazi ye yava mu musajja:
9 era kubanga omusajja teyatondebwa lwa mukazi; wabula omukazi olw'omusajja:
10 kyekiva kigwanira omukazi okubangako akabonero ak'okufugibwa ku mutwe gwe olwa bamalayika.
11 Era naye omukazi tabeerawo awatali musajja, era omusajja tabeerawo awatali mukazi, mu Mukama waffe.
12 Kuba omukazi nga bwe yava mu musajja, era n'omusajja bw'atyo azaalibwa omukazi; naye byonna biva eri Katonda:
13 Musale omusango nammwe mwekka: kisaana omukazi asabenga Katonda nga tabikkiddwako?
14 Obuzaaliranwa bwokka tebubayigiriza nga omusajja bw'akuza enviiri zimuswaza?
15 Naye omukazi bw'akuza enviiri; kye kitiibwa gy'ali: kubanga yaweebwa enviiri ze mu kifo ky'ekyambalo.
16 Naye omuntu yenna bw'aba ng'ayagala okuleeta empaka, ffe tetulina mpisa ng'eyo, newakubadde ekkanisa za Katonda.
17 Naye bwe mbalagira kino ssibatendereza, kubanga temukuŋŋaana lwa bulungi wabula olw'obubi.
18 Kubanga eky'olubereberye, bwe mukuŋŋaanira mu kkanisa, mpulira nga waliwo okwawukana mu mmwe; era nkikkirizaamu.
19 Kubanga era n'okwesalamu kikugwanira okubanga mu mmwe, abasiimibwa balyoke balabikenga mu mmwe.
20 Kale bwe mukuŋŋaanira awamu, tekiyinzika kulya mmere ya Mukama waffe:
21 kubanga mu kulya kwammwe buli muntu asooka munne okutoola emmere ye yekka; n'omulala alumwa enjala, n'omulala atamiira.
22 Kiki ekyo? temulina nnyumba za kuliirangamu n'okunywerangamu? oba munyooma ekkanisa ya Katonda, ne muswaza abatalina nnyumba? Nnaabagamba ntya? nnaabatendereza olw'ekyo? Ssibatendereza.
23 Kubanga nze nnaweebwa eri Mukama waffe era ekyo kye nnabawa mmwe, nga Mukama waffe Yesu mu kiro kiri kye yaliirwamu olukwe yatoola omugaati;
24 ne yeebaza, n'agumenyamu, n'ayogera nti Guno gwe mubiri gwange oguli ku lwammwe: mukolenga bwe mutyo olw'okunjijukiranga nze.
25 Era n'ekikompe bw'atyo bwe baamala okulya, ng'ayogera nti Ekikompe kino ye ndagaano empya mu musaayi gwange: mukolenga bwe mutyo buli lwe munaanywangako, olw'okunjijukiranga nze.
26 Kubanga buli lwe munaalyanga ku mugaati guno ne lwe munaanywanga ku kikompe, munaayolesanga okufa kwa Mukama waffe okutuusa lw'alijja.
27 Kyanaavanga azza omusango ogw'omubiri n'omusaayi gwa Mukama waffe buli anaalyanga ku mugaati aba anaanywanga ku kikompe kya Mukama waffe nga tasaanidde.
28 Naye omuntu yeekeberenga yekka alyoke alyenga ku mugaati bw'atyo, era anywenga ne ku kikompe.
29 Kubanga alya era anywa, alya era anywa musango gwe ye, bw'atayawula mubiri.
30 Mu mmwe kyemuvudde mubeeramu abangi abanafu n'abalwadde, era bangiko abeebaka:
31 Naye singa twesalira omusango ffekka, tetwandisaliddwa musango.
32 Naye bwe tusalirwa omusango, tubuulirirwa Mukama waffe, tsuleme okusingibwa omusango awamu n’ensi.
33 Kale, baganda bange, bwe mukuŋŋgaananga okulya, mulindaganenga.
34 Omuntu bw'alumwanga enjala, alyenga eka; okukuŋŋaana kwammwe kulemenga okuba okw'ensobi. N'ebirala ndibirongoosa, we ndijjira wonna.


text:
Zabbuli Psalms
Chapter 12
1 Yamba, Mukama; kubanga atya Katonda aggwaawo; Kubanga abakkiriza bakendeera mu baana b'abantu.
2 Boogera ebitaliimu buli muntu ne munne: Boogera n'emimwa eginyumiriza n'emitima ebiri:
3 Mukama alimalawo emimwa gyonna eginyumiriza, N'olulimi olwogera ebikulu:
4 Aboogedde nti N'olulimi lwaffe tuliwangula; Emimwa gyaffe gye gyaffe: atufuga ye ani?
5 Olw'okunyagibwa kw'abaavu, olw'okusinda kw'abanafu, Kaakano naagolokoka, Mukama bw'ayogera; Naamuteeka mu mirembe gwe basooza.
6 Ebigambo bya Mukama bye bigambo ebirongoofu; Nga ffeeza egezebwa mu kyoto ku nsi, Erongoosebwa emirundi omusanvu.
7 Onoobakuumanga, ai Mukama, Onoobawonyanga mu mirembe gino ennaku zonna.
8 Ababi batambula ku njuyi zonna, Obugwagwa bwe bugulumizibwanga mu baana b'abantu.


text:
Mikka Micah
Chapter 4
1 Naye mu nnaku ez'oluvannyuma olulituuka olusozi olw'ennyumba ya Mukama luliba lunywevu ku ntikko y'ensozi era luliyimusibwa okusinga obusozi; era amawanga galikulukutiramu.
2 Era amawanga mangi agaligenda, ne googera nti Mujje twambuke eri olusozi lwa Mukama, n'eri ennyumba ya Katonda wa Yakobo; naye alituyigiriza eby'enguudo ze, naffe tulitambulira mu makubo ge; kubanga mu Sayuuni mwe muliva amateeka n'ekigambo kya Mukama mu Yerusaalemi.
3 Naye alisalira omusango amawanga mangi, era alinenya amawanga ag'amaanyi agali ewala; era baliweesa ebitala byabwe okuba enkumbi n'amafumu gaabwe okuba ebiwabyo; eggwanga teririyimusa ekitala ku ggwanga, so tebaayigenga kulwana nate.
4 Naye balituula buli muntu mu muzabbibu gwe ne mu mutiini gwe; so tewalibaawo abakanga; kubanga akamwa ka Mukama w'eggye ke kakyogedde.
5 Kubanga amawanga gonna ganaatambuliranga buli muntu mu linnya lya katonda we, naffe tunaatambuliranga mu linnya lya Mukama Katonda waffe emirembe n'emirembe.
6 Ku lunaku luli, bw'ayogera Mukama, ndikuŋŋaanya omukazi awenyera, era ndireeta oyo agobebwa n'oyo gwe nnalabisa ennaku;
7 era ndifuula oyo eyawenyera ekitundu ekyasigalawo n'oyo eyasuulibwa ewala ndimufuula eggwanga ery'amaanyi; era Mukama anaabafugiranga ku lusozi Sayuuni, okusooka kaakano era n'emirembe gyonna,
8 Era naawe, ggwe ekigo eky'ekisibo, akasozi ak'omuwala wa Sayuuni, kulituuka gy'oli; weewaawo; okufuga okw'edda kulidda, obwakabaka obw'omuwala wa Yerusaalemi.
9 Lwaki nno okukaaba ennyo? tewali kabaka gy'oli, omuteesa wo abula? obubalagaze ne bukukwata nga omukazi alumwa okuzaala.
10 Lumibwa, sindika, ggwe omuwala wa Sayuuni, nga omukazi alumwa okuzaala; kubanga kaakano oliva mu kibuga, olisiisira ku ttale, era olituuka e Babulooni; eyo gy'orokokera; eyo Mukama gy'alinunulira mu mukono gw'abalabe bo.
11 Ne kaakano amawanga magi agakuŋŋaana okulwana naawe, googera nti Ayonooneke, era amaaso affe gatunuulire ebyo bye gaagala ga bituuse ku Sayuuni.
12 Naye tebamanyi birowoozo bya Mukama; so tebategeera kuteesa kwe; kubanga bakuŋŋaanyizza ng'ebinywa by'ettaano ku gguuliro lye.
13 Yimuka, owuule, ggwe omuwala wa Sayuuni; kubanga ndifuula ejjembe lyo ekyuma, era ndifuula ebinuulo byo ebikomo; naawe olimenyaameya amawanga mangi; era oliwonga amagoba gaabwe eri Mukama, n'ebintu byabwe eri Mukama w'ensi zonna.


text:
Matayo Matthew
Chapter 13
1 Ku lunaku olwo Yesu n'afuluma mu nju, n'atuula ku mabbali g'ennyanja.
2 Ebibiina bingi ne bimukuŋŋaanirako, n'okusaabala n'asaabala mu lyato, n'atuula; ekibiina kyonna ne kiyimirira ku ttale.
3 N'ayogera nabo bingi mu ngero, ng'agamba nti Laba, omusizi yafuluma okusiga;
4 bwe yali ng'asiga, ensigo endala ne zigwa ku mabbali g'ekkubo, ennyonyi ne zijja ne zizirya:
5 endala ne zigwa awali enjazi, awatali ttaka lingi amangu ago ne zimera, kubanga tezaalina ttaka ggwanvu:
6 enjuba bwe yavaayo, ne ziwotookerera kubanga tezaalina mmizi, ne zikala.
7 Endala ne zigwa ku maggwa; amaggwa ne gamera, ne gazizisa:
8 endala ne zigwa ku ttaka eddungi, ne zibala emmere, endala kikumi, endala nkaaga, endala makumi asatu
9 Alina amatu, awulire.
10 Abayigirizwa ne bajja ne bamugamba nti Kiki ekikwogeza nabo mu ngero?
11 N'addamu n'abagamba nti Mmwe muweereddwa okumanya ebigambo eby'ekyama eby'obwakabaka obw'omu ggulu naye bo tebaweereddwa.
12 Kubanga buli alina, aliweebwa, era alisukkirirawo: naye buli atalina aliggibwako ne ky'ali nakyo.
13 Kyenva njogera nabo mu ngero kubanga bwe balaba tebalaba, bwe bawulira, tebawulira, so tebategeera.
14 Naye Isaaya bye yalagula bibatuukiriridde, ebyayogera nti Muliwulira buwulizi, naye temulitegeera; Muliraba bulabi, naye temulyetegereza:
15 Kuba omutima gw'abantu bano gusavuwadde, N'amatu gaabwe gawulira bubi, N'amaaso gaabwe bagazibye; Baleme okulaba n'amaaso, n'okuwulira n'amatu, N'okutegeera n'omutima, N'okukyuka, Ne mbawonya.
16 Naye amaaso gammwe galina omukisa, kubanga galaba; n'amatu gammwe, kubanga gawulira.
17 Kubanga mazima mbagamba nti Bannabbi bangi n'abantu abatuukirivu abeegombanga okulaba bye mutunuulira, so tebaabiraba; n'okuwulira bye muwulira, so tebaabiwulira.
18 Kale mmwe muwulire olugero lw'omusizi.
19 Buli awulira ekigambo eky'obwakabaka, nga takitegedde, omubi oyo ajja, n'akwakula ekisigiddwa mu nutima gwe. Oyo ye yasigibwa ku mabbali g'ekkubo.
20 N’oyo eyasigibwa awali enjazi, ye oyo awulira kigambo, amangu ago n'akikkiriza n'essanyu;
21 naye talina mmizi munda mu ye, naye, alwawo katono; bwe wabaawo ennaku n’okuyigganyizibwa olw'ekigambo, amangu ago yeesittala.
22 N'oyo eyasigibwa mu maggwa, ye oyo awulira ekigambo; naye okweraliikirira kw'ensi, n'obulimba bw'obugagga bizisa ekigambo, era tabala.
23 N'oyo eyasigibwa ku ttaka eddungi, ye oyo awulira ekigambo, n'akitegeera; oyo ddala abala ddala ebibala, omulala aleeta kikumi, omulala nkaaga, omulala makumi asatu.
24 Awo n'abaleetera olugero olulala n'ayogera nti Obwakabaka obw'omu ggulu bufanaanyizibwa n'omuntu eyasiga ensigo ennungi mu nnimiro ye:
25 naye abantu bwe baali beebase omulabe we n'ajja n'asigamu eŋŋaano ey'omu nsiko mu ŋŋaano ennungi, n'agenda.
26 Naye bwe yameruka, bwe yayanya, n'erabika n'eŋŋaano ey'omu nsiko.
27 Abaddu be ne bajja ne bagamba omwami nti Ssebo, tewasiga nsigo nnungi mu nnimiro yo? kale yali etya okubaamu eŋŋaano ey'omu nsiko?
28 N'abagamba nti Omulabe ye yakola atyo. Abaddu ne bamugamba nti Kale oyagala tugende tugikoolemu?
29 Naye n'agamba nti Nedda; mpozzi bwe munaaba mukoolamu eŋŋaano ey'omu nsiko, munaggiramu n'eŋŋaano yennyini.
30 Muleke bikule byombi bituuse amakungula: mu biro eby'amakungula ndigamba abakunguzi nti Musooke mukuŋŋaanye eŋŋaano ey'omu nsiko, mugisibe emiganda eyokebwe: naye eŋŋaano yennyini mugikuŋŋaanyize mu ggwanika lyange.
31 N'abaleetera olugero olulala, ng'agamba nti Obwakabaka obw'omu ggulu bufaanana n'akaweke ka kaladaali, omuntu ke yaddira, n'akasiga mu nnimiro ye:
32 nako nga ke katono okusinga ensigo zonna; naye bwe kaakula, ne kaba kanene okusinga omuddo gwonna, ne kaba omuti, n'ennyonyi ez'omu bbanga nga zijja, nga zibeera ku matabi gaagwo.
33 N'abagerera olugero olulala nti Obwakabaka obw'omu ggulu bufaanana n'ekizimbulukusa, omukazi kye yaddira, n'akissa mu bubbo busatu obw'obutta, n'okuzimbulukuka ne buzimbulukuka bwonna.
34 Ebigambo ebyo byonna Yesu yabigamba ebibiina mu ngero; naye awatali lugero teyabagamba kigambo:
35 kituukirire ekyayogererwa mu nnabbi, ng'agamba nti Ndyasamya akamwa kange mu ngero; Ndireeta ebigambo ebyakwekebwa okuva ku kutondebwa kw'ensi.
36 Awo n'asiibula ebibiina, n'ayingira mu nju: abayigirizwa be ne bajja w'ali, ne bagamba nti Tutegeeze olugero olw'eŋŋaano ey'omu nsiko eyali mu nnimiro.
37 N'addamu n'agamba nti Asiga ensigo ennungi ye Mwana w'omuntu;
38 ennimiro ye nsi; ensigo ennungi, abo be baana b'obwakabaka; n'eŋŋaano ey'omu nsiko be baana b'omubi;
39 omulabe eyagisiga ye Setaani: amakungula ye nkomerero y'ensi; n'abakunguzi be bamalayika.
40 Kale ng'eŋŋaano ey'omu nsiko bw'ekuŋŋaanyizibwa n'eyokebwa mu muliro; bwe kityo bwe kiriba ku nkomerero y'ensi.
41 Omwana w'omuntu alituma bamalayika be, nabo baliggyamu mu bwakabaka bwe ebintu byonna ebisittaza, n'abo abakola obubi,
42 balibasuula mu kikoomi eky'omuliro: mwe muliba okukaaba amaziga n'okuluma obujiji.
43 Kale abantu abatuukirivu balimasamasa ng'enjuba mu bwakabaka bwa Kitaabwe. Alina amatu, awulire.
44 Obwakabaka obw'omu ggulu bufaanana n'eky'obugagga ekyakisibwa mu lusuku; omuntu n'akiraba, n'akikweka; n'olw'essanyu lye n'agenda n'atunda by'ali nabyo byonna, n'agula olusuku olwo.
45 Nate, obwakabaka obw'omu ggulu bufaanana omuntu omutunzi anoonya eruulu ennungi:
46 bwe yalaba eruulu emu ey'omuwendo omungi, n'agenda n'atunda by'ali nabyo byonna, n'agigula.
47 Nate, obwakabaka obw'omu ggulu bufaanana ekiragala, kye basuula mu nnyanja, ne kikuŋŋaanya ebya buli ngeri:
48 bwe kyajjula, ne bakiwalulira ku ttale; ne batuula, ne bakuŋŋaanyiza ebirungi mu nkanga, ebibi ne babisuula.
49 Bwe kityo bwe kiriba ku nkomerero y'ensi: bamalayika balijja, balyawulamu abantu ababi mu batuukirivu,
50 balibasuula mu kikoomi eky'omuliro: mwe muliba okukaaba amaziga n'okuluma obujiji.
51 Mubitegedde ebigambo bino byonna? Ne bamugamba nti Weewaawo.
52 N'abagamba nti Buli muwandiisi eyayigirizibwa eby'obwakabaka obw'omu ggulu, kyava afaanana n'omuntu alina ennyumba ye, aggya mu tterekero lye ebintu ebiggya n'ebikadde.
53 Awo olwatuuka Yesu bwe yamala engero zino, n'avaayo.
54 Bwe yatuuka mu nsi y'ewaabwe n'abayigiriza mu kkuŋŋaaniro lyabwe, n'okuwuniikirira ne bawuniikirira, ne bagamba nti Ono yaggya wa amagezi gano, n'eby'amaanyi bino?
55 Ono si ye mwana w'omubazzi? nnyina si gwe bayita Malyamu? ne baganda be Yakobo, ne Yusufu, ne Simooni, ne Yuda?
56 Ne bannyina bonna tebali waffe? Kale ono yaggya wa ebigambo bino byonna?
57 Ne bamunyiigira. Naye Yesu n'abagamba nti Nnabbi tabulwa kitiibwa, wabula mu nsi y'ewaabwe, ne mu nnyumba y'ewaabwe.
58 So teyakolayo bya magero bingi olw'obutakkiriza bwabwe.